text:
KAPITULO 20
Niglogloria si Jehova Diad Panangiter na Relief
1, 2. (a) Anton irap so adalan na saray Kristiano ed Judea? (b) Panon ya impanengneng na arum ya agagi so panangarod saray Kristiano ed Judea?
MANGA 46 C.E. ed saman, tan gawat ed Judea. Dagdaiset so naakan tan agmakasaliw iray Judion disipulo nen Jesus ta agaylay bili sasaliwen. Naeerasan ira tan makapkapuy la ra. Balet, magano da lan naliknay proteksion nen Jehova ya agnin balot naeksperiensya na arum ya disipulo nen Jesus nensaman. Antoy agawa?
2 Akasian na saray Judio tan Gentil a Kristiano diad Antioquia, Sirya, iray Judion kaagian dad Jerusalem tan Judea, kanian nandonasyon ira pian natulongan da ra. Insan, anuro ira na duaran responsablin agagin lalaki, si Bernabe tan Saulo, pian iter so tulong ed saray mamasiken diad Jerusalem. (Basaen so Gawa 11:27-30; 12:25.) Seguradon akaluad liket iray agagin mankaukolan lapud panangaro na agagid Antioquia!
3. (a) Panon ya aaligen nin siansia na totoo na Dios natan so alimbawa na saray Kristiano ed Antioquia? Mangiter na alimbawa. (Nengnengen met so kahon ya “ Unonan Malaknab ya Impangiter Tayoy Relief Diad Modernon Panaon.”) (b) Anto ran tepet so pantongtongan tayod sayan kapitulo?
3 Satan ya agawa nen inmunan siglo C.E., so sankaunaan ya pankanawnawan angipawit iray agagi na tulong ed saray kaagian da diad arum a bansa. Aaligen tayo met natan so ginawa na saray agagid Antioquia. No nabalitaan tayon apasegsegang odino adalan na kalamidad iray agagi tayo, tutulongan tayo ra. * Pian natalosan no panon ya mikonektaan so panangiter na relief ed arum nin kimkimey tayo bilang ministro, pantongtongan tayoy taloran tepet nipaakar ed panangiter na relief. Akin ya ipapasen tayon kabiangay ministeryo tayo so pangiter na relief? Anto ray gagala na pangiiter tayoy relief? Antoy nagunggona tayod pangiter na relief?
No Akin ya “Sagradon Panaglingkor” so Pangiter na Relief
4. Antoy imbaga nen Pablo ed saray taga Corinto nipaakar ed ministeryo na saray Kristiano?
4 Diad komaduan sulat nen Pablo ed saray taga Corinto, impaliwawa ton duaray kabiangan na ministeryo na saray Kristiano. Anggaman parad saray alanaan a Kristiano so sulat to, onaplika met natan ed ‘arum a karnero’ na Kristo so imbaga to. (Juan 10:16) Say unonan kabiangan na ministeryo tayo et say “ministeryo nipaakar ed pikakareenan,” salanti, say kimey tayon panagpulong tan panagbangat. (2 Cor. 5:18-20; 1 Tim. 2:3-6) Say sakey nin kabiangan et say panagministeryon gagawaen tayo parad saray kaagian. Tinawag iya nen Pablo a “panaglingkor ed saray masanto.” (2 Cor. 8:4) Say salitan “ministeryo” tan “panaglingkor” et impatalos manlapud saksakey a salitan Griego ya di·a·ko·niʹa. Akin et makabaliksan itan?
5. Akin et makabaliksan ya diad Griegon salita et tinawag nen Pablo ya ministeryo so pangiter na relief?
5 Lapud saksakey a Griegon salita so inusar nen Pablo ed nandumaan ya kimey, impasen ton kaibay pangiter na relief ed arum nin panagministeryo ya gagawaen na kongregasyon. Oniay akaunan imbaga to: “Walaray nanduruman ministeryo, ingen ta walay saksakey a Katawan; tan walaray nanduruman kimey . . . Balet amin irayan kimkimey et gagawaen na saksakey ya espiritu.” (1 Cor. 12:4-6, 11) Diad tua, tinukoy nen Pablo ya “sagradon panaglingkor” iray nanduruman kimey odino panagministeryo ed kongregasyon. * (Roma 12:1, 6-8) Kanian agpankelawan ya impasen ton kaukolan ya ipanaon so “manlingkor ed saray masanto”!—Roma 15:25, 26.
6. (a) Singa impaliwawa nen Pablo, akin et kabiangan na panagdayew tayo so pangiter na relief? (b) Ipaliwawa no panon tayon gagawaen natan so panangiter na relief diad interon mundo. (Nengnengen so kahon ya “ Sano Walay Kalamidad!”)
6 Tinulongan nen Pablo iray taga Corinto ya natalosan no akin ya kabiangan na ministeryo tan panagdayew ed si Jehova so pangiter na relief. Imanoen ya impaliwawa ton mangiiter na relief iray Kristiano lapud ‘manpapasakop irad maong a balita nipaakar ed Kristo.’ (2 Cor. 9:13) Kanian, lapud labay dan iyaplika iray bangat na Kristo, tutulongan da ray kaagian da. Imbaga nen Pablo a say kaabigan ya impanengneng na saray kaagian da et paneknek na “agnaparaan a kaabigan na Dios.” (2 Cor. 9:14; 1 Ped. 4:10) Kanian oniay inkuan na The Watchtower, Disyembre 1, 1975, nipaakar ed panangiter na relief ed saray agagin mankaukolan: “Agtayon balot komon panduaruwaan ya importantid si Jehova a Dios tan ed Anak ton Jesu-Kristo so onian klase na panaglingkor.” On, say panangiter na relief et importantin kabiangan na sagradon panaglingkor.—Roma 12:1, 7; 2 Cor. 8:7; Heb. 13:16.
Malinew Iran Gagala na Panangiter na Relief
7, 8. Antoy unonan gagala na panangiter tayoy relief? Ipaliwawa.
7 Anto ray gagala na pangiiter tayoy relief? Inebatan nen Pablo itan a tepet ed samay komaduan sulat tod saray taga Corinto. (Basaen so 2 Corinto 9:11-15.) Diad sarayan bersikulo, indanet toy taloran manunan gagala ya nagagawaan tayo diad pibibiang ed “sayan panaglingkor” odino panangiter na relief. Sansakeyen tayo iratan.
8 Unona, niglogloria si Jehova diad panangiter tayoy relief. Diad limaran bersikulo, nengnengen no panon kabetbet ya impaimano nen Pablo si Jehova a Dios ed saray agagi. Pinanonotan ira na apostol nipaakar ed ‘pisasalamat ed Dios’ tan ed “dakel a balikas na pisasalamat ed Dios.” (Bersikulo 11, 12) Imbaga ton lapud panangiter na relief et ‘niglogloria’ na saray Kristiano so Dios tan nidadayew day “agnaparaan a kaabigan” to. (Bersikulo 13, 14) Tan sinampotan nen Pablo so impangipaliwawa to nipaakar ed pangiter na relief diad impangibagan: “Salamat ed Dios.”—Bersikulo 15; 1 Ped. 4:11.
9. Panon ya nauman so panmoria na totoo diad itulong ed saray adalan na kalamidad? Mangiter na alimbawa.
9 Singa si Pablo, ipapasen na saray lingkor na Dios natan so pankimey ed relief ya pankanawnawan nigloria si Jehova tan nipanengneng so karakep na saray bangat to. (1 Cor. 10:31; Tito 2:10) Diad tua, baleg so nagawaan na itutulong pian nauman so negatibon panmoria na arum nipaakar ed si Jehova tan ed Saray Tasi to. Alimbawa, diad abung na sakey a biin adalan na maksil a bagyo, walay karatulan: “Bawal Iray Tasi nen Jehova Dia.” Kayari bagyo, anengneng to ray boluntaryon mangaapiger ed kapetekan ton abung. Pigay agew ton naobserbaan ya makaaro iray boluntaryo, kanian nila to ra pian amtaen no siopa ra. Nen naamtaan ton Tasi nen Jehova ra, mandinayew tan imbaga ton, “Alingo-lingo ak ed impresyon kod sikayo.” Antoy resulta? Inekal to may karatulad puertay abung to.
10, 11. (a) Anto ray paneknek ya nagagawaan tayo so komaduan gagala na panangiter na relief? (b) Anton publikasyon so ontutulong ed saray boluntaryo? (Nengnengen so kahon ya “ Kaaruman ya Tulong ed Saray Mankikimey ed Relief.”)
10 Komadua, ‘nitatarya tayoy daakan a pankaukolan’ na agagi. (2 Cor. 9:12a) Maliket tayon iiter so pankaukolan da pian nabawasay pakakabelatan da. Akin? Lapud “saksakey [a] laman” iray membro na kongregasyon, tan “no maniirap so sakey a kabiangan, manirap met iray arum a kabiangan.” (1 Cor. 12:20, 26) Kanian, say panangaro tan panangasi na dakel ya agagi natan so rason no akin ya itutunda day gagawaen da, mangaawit na kagawaan, tan oonlad adalan na kalamidad pian tulongay agagi. (Sant. 2:15, 16) Singa bilang, nen nan-tsunami diad Japan nen 2011, nansulat so branch office ed America ed saray Regional Building Committee tan tinepet da no “wala ray kualipikadon agagi” a malabay ya ontulong a mangipaalagey na saray Kingdom Hall diman. Antoy reaksion na agagi? Diad loob na pigaran simba, ngalngali 600 so nan-aplay ya manboluntaryo, a sarili dan gastos so iyakar dad Japan! Inkuan na branch office ed America: “Asurprisa kamid karakel na boluntaryo.” Nen tinepetan na Japanese ya brother so sakey ya boluntaryon nanlapud arum a bansa no akin ya tinmulong, inkuan to: “Kabiangan na ‘laman mi’ iray agagid Japan. Nalilikna mi sakit tan irap ya nalilikna da.” Lapud masakripisyon panangaro, no maminsan ni ingen et iririsga na saray boluntaryo so bilay da pian natulongan iray agagi. *—1 Juan 3:16.
11 Pisasalamatan met na saray aliwan-Tasi so pamboboluntaryo tayod saray kimey ed relief. Singa bilang, kayari na kalamidad diad Arkansas, U.S.A., nen 2013, inreport na sakey a newspaper so maples ya intulong na saray Tasin boluntaryo: “Talagan maong a mangorganisa iray Tasi nen Jehova kanian amta day gawaen da tan alisto ra no walay kalamidad.” On, singa impaimano nen apostol Pablo, ‘daakan so nitatarya’ tayo ed saray agagin mankaukolan.
12-14. (a) Akin ya importantin maong so panggawad komatlon gagala na panangiter na relief? (b) Anto ran komento na agagi so mangipapanengneng ya importantin ituloy iray espiritual a kimey?
12 Komatlo, tutulongan tayo ray biktima ya ipawil lamet so espiritual a rotina da. Akin ya importante iya? Imbaga nen Pablo ya saramay makakaawat na tulong et napakiwas ya ‘mangibalikas na dakel a pisasalamat ed Dios.’ (2 Cor. 9:12b) Say sankaabigan a paraan ya napisalamatan na saray biktima si Jehova et diad pangipawil a tampol ed espiritual a rotina da. (Fil. 1:10) Inkuan na The Watchtower, 1945: “Inabuloyan nen Pablo . . . so pankolekta na kontribusyon ta tinmulong itan . . . ed saray Kristianon mankaukolan pian makaimwas tan nipanaon day mibiang ed kimey nen Jehova ya panagpulong tan mabiskeg a manggawad satan.” Ontan nin siansia so gagala tayo natan. No makapampulong ira lamet, aliwa labat ya saray naaaburidon kakaabay da so natulongan, noag pati sikaran mismo.—Basaen so 2 Corinto 1:3, 4.
13 Nia ray komento na saramay akaawat na kakkaukolan ya tulong, a lapud satan et akapampulong lamet tan apabiskeg. “Bendisyon ed pamilya mi so impanpulong mi,” so inkuan na sakey a brother. “Diad impamaseseg mid arum, alingwanan min agano iray problema mi.” Imbaga na sakey a sister: “Lapud busy ak ed espiritual iran kimey, agko nalilimeng so aderalderal ya kaliberliber. Tan agak la aburido.” Onia ni inkuan na sakey a sister: “Anggano wala ray agtayo kontroladon nagawa, akatulong ed pamilya mi so ministeryo. No itotongtong mid arum so ilalo mi nipaakar ed balon mundo, napapabiskeg so talek mi ya magmaliw a balo so amin a bengatla.”
14 Say piaral et sakey nin espiritual a kimey ya kaukolan ya ituloy a tampol na saray agagin biktima na kalamidad. Imanoey agawad sakey a sister a si Kiyoko, diad saman et ngalngali la man-60. Sanen naandid sikato so amin, likud labat ed kawes tan sandalyas ya sulong to, agto amta no panon to ni kasi manbilay. Balet imbaga na sakey ya elder ed sikato ya gawaen day regular ya aral diad kotse. Inkuan nen Kiyoko: “Apatira kamid kotse, samay elder, asawa to, sakey nin sister, tan siak. Simpli labat iman ya aral, balet singa milagro ta nakal ed isip ko may agawan tsunami. Linmigen so nonot ko. Impamoriad siak na satan ya aral ya baleg so nagawaan na pilimog ed saray agagi.” Onia met so inkomento na sakey a sister ya akiaral kayari na kalamidad: “Suldong iya na bilay ko!”—Roma 1:11, 12; 12:12.
Lawas Makagunggona so Panangiter na Relief
15, 16. (a) Antoy agunggona na saray Kristiano ed Corinto tan na arum ni diad impangiter day relief? (b) Panon itayon nagugunggonaan met natan ed panangiter na relief?
15 No nipaakar ed panangiter na relief, impaliwawa met nen Pablo ed saray taga Corinto iray nagunggona da tan na arum a Kristiano diad pibiang ed sayan kimey. Inkuan to: “Masimoon iran [saray Judion Kristiano diad Jerusalem ya atulongan] mangipipikasi ed sikayo tan papablien da kayo lapud agnaparaan a kaabigan na Dios ed sikayo.” (2 Cor. 9:14) On, lapud inkamaiter na saray taga Corinto, apakiwas iray Judion Kristiano ya ipikasi ira, pati saray agagin Gentil, tan mas apabli da ra.
16 Bilang pangiyaplikad imbaga nen Pablo ya gunggona ed panangiter na relief natan, inkuan na The Watchtower ya Disyembre 1, 1945: “No say sakey ya ulop na dedikadon totoo na Dios et mangiter ed saray mankaukolan diad sakey nin grupo ra, say epekto na satan et mankakasakey ira!” Ontan so eksakton naeeksperiensya na saray manboboluntaryod kimey ed relief natan. Oniay inkuan na sakey ya elder ya tinmulong ed saray adelap: “Mas apaapit ak ed saray agagi lapud impanboluntaryok.” Oniay imbaga na misalsalamat a sister ya akaawat na tulong, “Singa ti la walad Paraiso lapud impanaagi tayo.”—Basaen so Uliran 17:17.
17. (a) Panon ya onaplikad panangiter na relief imay walad Isaias 41:13? (b) Mangiter na alimbawa no panon ya say panangiter na relief et mamapagalang ed si Jehova tan mamapaelet ed pankakasakey tayo. (Nengnengen met so kahon ya “ Mangiiter na Relief Iray Boluntaryo ed Nanduruman Bansa.”)
17 Kada makasabi iray boluntaryon mangiiter na relief, napapaneknekan na saray apektadon agagi tayo ya tua imay impormisa na Dios: “Siak, si Jehova a Dios mo, a mangitagey na kawanan a limam, a kuan ko ed sika, Agka antakot; tulongan ta ka.” (Isa. 41:13) Oniay inkuan na sakey a sister ya akaliktar ed kalamidad: “Naandian ak lay ilalo nen anengneng kon akuskusboy amin, balet binembenan nen Jehova so limak. Agko nipaliwaway naliliknak ed agnasabaan ya tulong na agagi.” Kayari na kalamidad ed lugar da, insulat na duaran elder so apresasyon na saray kongregasyon da: “Graben ermen so epekto na sayan yegyeg balet aliklikna mi tulong nen Jehova panamegley na saray agagi. Dati et nababasa mi labat so nipaakar ed panangiter na relief, balet natan et nanenengneng mi itan a mismo.”
Labay Moy Manboluntaryo?
18. Antoy gawaen mo no labay moy mibiang ed panangiter na relief? (Nengnengen met so kahon ya “ Inggiya na Satan so Bilay To.”)
18 Labay mon naliknay liket diad panangiter na relief? Saray manboboluntaryod panangiter na relief et pipilien ed saray mankikimey ed proyekto na panagpaalagey na Kingdom Hall. Kanian ibagam ed saray elder yo ya labay moy man-aplay. Oniay impanonot na sakey ya elder ya eksperiensyadod panangiter na relief: “Agka oonlad apektadon lugar anggad agka ni akaawat na sulat na Disaster Relief Committee ya mangibabagan naabuloyan ka.” Diad ontan, magmaliw ya mauksoy so panangiter na relief.
19. Panon ya makakatulong na baleg iray mankikimey ed relief pian nipanengneng ya sikatayon talagay disipulo na Kristo?
19 Say panangiter na relief et maabig ya paraan pian naunor tayoy ganggan na Kristo ya “manaaroan kayo.” Lapud ipapanengneng tayoy ontan a panangaro, papaneknekan tayo ya sikatayon talagay disipulo na Kristo. (Juan 13:34, 35) Talagan bendisyon ed sikatayo natan so dakel ya boluntaryon mankikimey ya mangiglogloriad si Jehova diad pangiiter da na kakkaukolan ya relief ed saray matoor ya onsusuportad Panarian na Dios!
^ par. 3 Pantongtongan tayod sayan kapitulo so panangiter na relief ed saray agagi. Balet diad dakel a pankanawnawa, nagugunggonaan met ed saya iray aliwan-Tasi.—Gal. 6:10.
^ par. 5 Inusar nen Pablo so plural na di·aʹko·nos (ministro) pian tukoyen iray ministeryal a lingkor.—1 Tim. 3:12.
^ par. 10 Nengnengen so artikulon “Aiding Our Family of Believers in Bosnia,” diad Nobyembre 1, 1994, ya The Watchtower, pahina 23-27.


c: text/html

text:
Sikayo Ran Kabataan—Labanan Yoy Diablo
“Isulong yoy kompleton armas ya inter na Dios pian nalabanan yo iray masilib a pakana na Diablo.”—EFE. 6:11.
1, 2. (a) Akin ya manatalo iray Kristianon kabataan diad pilalaban dad saray mauges ya espiritu? (Nengnengen so litratod gapo na artikulo.) (b) Anto so aralen tayo?
INKOMPARA nen apostol Pablo so bilay tayo ran Kristiano ed saray sundalo ya arap-arapan a milalaban. Siempre, aliwan literal so pilalaban tayo noagta diad espiritual. Balet talagan wala ray kalaban tayo. Si Satanas tan saray demonyo to et marunong tan eksperiensyado. No isipen tayo et singa anggapoy pag-asa tayon manalo. Lalo lad saray kabataan ya singa anggapoy kalaban-laban da. Panon dan nalabanan iray walaan na nikaduman pakayari, saray mauges ya espiritu? Diad tua, sarag day manalo, tan manatalo ira! Akin? Lapud ‘mantutultuloy iran onggagamor na biskeg ed Katawan.’ Pero wala ni arum ya gagawaen da likud ed iyasingger ed pakayari na Dios. Akasulong ira na armas a pan-guerra. Singa saray nipasal a maong ya sundalo, ‘akasulong iray kompleton armas ya inter na Dios.’—Basaen so Efeso 6:10-12.
2 Sanen iisipen nen Pablo so ilustrasyon to, nayarin say walad nonot to et say armas ya isusulong na nilibon sundalo na Roma. (Gawa 28:16) Aralen tayo no akin ya matukoy itan ya ilustrasyon. Legan tayon aaralen itan, imanoen so imbaga na pigaran kabataan nipaakar ed saray subok tan gunggona na pangisulong ed amin a kabiangan na espiritual ya armas.
“BALKES NA KATUAAN”
3, 4. Panon ya say katuaan ya walad Biblia et nikompara ed balkes na Romanon sundalo?
3 Basaen so Efeso 6:14. Say balkes na Romanon sundalo et walaan na tirampiak iran metal ya manprotekta ed awak to. Denesinyo itan pian medyo nalemewan ed belat na armas ya akasulong ed kabalgan to. Say arum ya balkes et walay akapeket ya matibay iran napangisabitan na espada. No akasinger a malet so balkes na sakey a sundalo, walay kompiyansa to tan mapaot ya milaban.
4 Mipadpara, saray katuaan ya naaralan tayod Salita na Dios so manprotekta ed sikatayo manlapud saray palson bangat ya maneral ed espiritualidad tayo. (Juan 8:31, 32; 1 Juan 4:1) Tan no kapigan tayo naaaro so katuaan diman tayo met mas mainomay ya awiten so “samben,” say pambilay base ed saray maptek ya estandarte na Dios. (Sal. 111:7, 8; 1 Juan 5:3) Ontan met, no natatalosan tayon maong iray katuaan ya walad Salita na Dios, makapansiansia tayon akaalagey tan nidepensa tayo iratan ed saray onsusumpa.—1 Ped. 3:15.
5. Akin et nepeg tayon ibaga so tua?
5 No say katuaan ya walad Biblia et nibariber ed sikatayon malet, a singa panangibaga, napakiwas tayon iyaplika itan ed bilay tayo tan ibagay tua ed amin ya panaon. Akin ya paliisan tayoy mantila? Lapud say tila so sakey ed saray sankaepektiboan ya armas nen Satanas. Nayarin makaderal itan ed samay mangibabaga tan ed samay manisia. (Juan 8:44) Kanian anggano agtayo perpekto, gagawaen tayoy anggaay nayarian tayon agmantila. (Efe. 4:25) Balet aliwan mainomay itan. Oniay imbaga nen Abigail, ya mantaon na 18: “Say pangibaga na tua et singa aliwan lanang ya makagunggona, lalo la no kaukolan moy mantila pian naiwasan so mairap ya situasyon.” Akin balet et naynay ton ibabaga so tua? “No ibabagak so tua,” so imbaga to, “malinis so konsiensiak ed si Jehova. Tan pantiwalaan ak na atateng ko tan kakaarok.” Oniay imbaga nen Victoria, ya mantaon na 23: “No ibabagam so tua tan panindigan mo ray papanisiaan mo, nayarin nakantiawan ka. Balet naynay ya nagunggonaan ka: Nawalaan kay kompiyansa, onapit kad si Jehova, tan respetoen ka na saray mangaaro ed sika.” Talagan makagunggona no pansiansiaen tayon “akasulong ed awak [tayo] so balkes na katuaan” diad amin ya panaon.
“SAMBEN NA INKATUNONG”
6, 7. Akin ya say inkatunong et inkompara ed samben?
6 Say sakey a klase na samben ya isusulong na Romanon sundalo nen inmunan siglo et gawad maimpis a balatyang ya nanlalaktipan. Say inkagawa na saraya et dugaruga ed pagew na sundalo tan impanpepeketan iratan panamegley na katat tan kawit a metal. Say samben diad bandad tagey a laman na sundalo et mas dakel so balatyang ton impanpepeketan ed katat. Medyo nairapan ya onggalaw so sundalo, tan kaukolan ton naynay ya nengnengen iray balatyang no kasin malet iratan ya akapeket. Balet lapud satan ya samben, ag-ontalos so tarem na espada odino utok na pana ed puso to odino ed arum nin importantin parte na laman to.
7 Talagan dugaruga itan ya simbolo na matunong iran estandarte nen Jehova ya manprotekta ed piguratibon puso tayo! (Pro. 4:23) No panon ya ag-isalat na sakey a sundalo so samben ton gawad balatyang ed sakey ya samben a gawad abeban klase na metal, agtayo met isalat iray estandarte nen Jehova ed no antoy iisipen tayon duga. Limitado so dilin pakatalos tayo, agniiter na satan so proteksion ya kaukolan tayo. (Pro. 3:5, 6) Imbes, nepeg ya lanang tayon nengnengen no say samben tayo ya inter nen Jehova et akapeket a malet ed puso tayo.
8. Akin et makagunggona so pansiansia ed saray estandarte nen Jehova?
8 Kasin pakaliknam no maminsan et nabebelatan odino napepegetan ka lapud saray matunong ya estandarte nen Jehova? Oniay imbaga nen Daniel ya mantaon na 21: “Eelek-elekan ak na saray maestrak tan saray kaeskuelak lapud panguunor kod saray estandarte na Biblia. Kanian, nakal so kompiyansak tan a-depress ak.” Panon ton asarag itan? Imbaga to, “Anengneng ko lanlamang iray gunggona ed panguunor kod saray estandarte nen Jehova. Wala ray kakaarok ya nan-druga; say arum et tinmunda lad panaaral da. Makapaermen ya nanengneng so nansumpalan na bilay da. Talagan proprotektaan itayo nen Jehova.” Imbaga nen Madison ya mantaon na 15: “Naiirapan ak ya mansiansia ed saray estandarte nen Jehova tan agko nagawaan iray ibabaga na saray kaedaran ko ya balibali odino maliket.” Panon ton alabanan itan? “Papanonotan koy sarilik ya atawag ak ed ngaran nen Jehova tan say tukso et paraan nen Satanas pian natalo to ak. Balet no nadadaeg ko itan, balibali liknaan ko.”
‘SARAY SALI YA AKASANDALYAS PIAN AKAPARAAN YA MANGIYABAWAG NA MAONG A BALITA NA KAREENAN’
9-11. (a) Anton simbolikon sandalyas so isusulong na saray Kristiano? (b) Antoy makatulong ed sikatayo pian mas komportable tayon mangipulong na maong a balita?
9 Basaen so Efeso 6:15. Say Romanon sundalo ya ag-akasandalyas et ag-akaparaan ya milaban. Say sandalyas to ya gawad katat a taloran doble et impanpepeketan ya maong pian agmainomay ya naekal ed sali. Kanian malet tan komportablen isulong itan.
10 No say sandalyas ya isusulong na saray Romanon sundalo et mausa-usar ed piguerra da, say simbolikon sandalyas ya isusulong na saray Kristiano et mausa-usar met ed pangiyaabawag day mensahe na kareenan. (Isa. 52:7; Roma 10:15) Anggaman ontan, kaukolan so pakpel pian makapansalita no walay pankanawnawa. “Natatakot kon pulongan iray kaklasek,” so imbaga nen Bo, a mantaon na 20. “Seguro nababaingan ak. No nanonotan ko, agko amta no akin et onman ak. Natan et maliket ko lan pupulongan iray kaedaran ko.”
11 Dakel a kabataan so akaeksperiensya a no akaparaan iran maong ya manpulong, mas komportable ran gawaen itan. Antoy gawaen mo pian akaparaan ka? “Mangikakarga ak na publikasyon ed bag ko,” so imbaga nen Julia, ya mantaon na 16, “tan dedengelen ko ray opinyon tan papanisiaan na saray kaklasek. Insan ak la makaisip no antoy makatulong ed sikara. No akaparaan ak, nibagak no antoy espisipikon makagunggona ed sikara.” Oniay imbaga nen Makenzie, ya mantaon na 23: “No maong so ugalim tan antam so ondengel, nawalaan kay ideya no antoy dadalanen na kaedaran mo. Seseguroen kon nababasak so amin ya publikasyon ya parad saray kabataan. Diad ontan et walay ninabang kon manlapud Biblia odino diad jw.org ya makatulong ed sikara.” Singa nanengneng tayod saratan ya imbaga ra, no mas preparado kan manpulong, nibagan mas akapeket met ya malet so “sandalyas” ed salim.
“BALEG A SAMPER NA PANANISIA”
12, 13. Anto ray arum ed saray “mandarlang a pana” nen Satanas?
12 Basaen so Efeso 6:16. Say “baleg a samper” ya sankaawit na sakey a Romanon sundalo et parukey a kuadrado tan nasakbongan na satan so manlapud takeb ya anggad pueg. Satan so proteksion to ed saray onkekenan armas tan pana.
13 Say arum ed saray “mandarlang a pana” ya nayarin ikena nen Satanas ed sika et saray tila nipaakar ed si Jehova—ya anggapo kunoy panangiyansakit tod sika tan anggapoy mangaaro ed sika. Si Ida ya mantaon na 19 et nilabanan toy nalilikna ton singa anggapoy kana to. Imbaga to, “Naynay kon nalilikna ya singa aliwan maapit ed siak si Jehova tan agto ak labay ya magmaliw ya kaaro to.” Panon ton asarag itan ya liknaan? “Baleg a tulong ed siak so pipiaral pian ombiskeg so pananisiak,” so imbaga nen Ida. “Dati et akayurong ak labat tan agmankomenton balot, iisipen kon anggapo met lanlamang so malabay ya ondengel ed ibagak. Balet natan, manpaparaan ak lad saray aral tan sasalien koy onebat na mamidua odino mamitlo. Mairap, pero balibali liknaan ko no nagagawaan ko itan. Tan makapaseseg a maong iray agagi. Kada no onsesempet ak manlapud aral, naliliknak ya inar-aro ak nen Jehova.”
14. Anton katuaan so napatnagan ed eksperiensya nen Ida?
14 Napatnagan ed eksperiensya nen Ida so sakey ya importantin katuaan: Say literal ya samben na sakey a sundalo et walay eksakton sukat na kabaleg to, balet say sukat na samben na pananisia tayo et nayarin onmelag odino ombaleg. Akadepende itan ed sikatayo. (Mat. 14:31; 2 Tes. 1:3) Talagan importante ya pabiskegen tayo so pananisia tayo!
“HILMIT NA KILILIKTAR”
15, 16. Panon ya say ilalo et nikompara ed hilmit?
15 Basaen so Efeso 6:17. Say hilmit ya isusulong na Romanon sundalo et adesinyo pian protektaan so ulo, beklew, tan lupa ed antokaman ya onkena ed satan. Say arum ya hilmit et walay bembenan to pian naegnaan itan na sundalo.
16 No panon ya naprotektaan na hilmit so utek na sundalo, naprotektaan met na “ilalon kililiktar” so kanonotan tayo, say abilidad tayon mannonot. (1 Tes. 5:8; Pro. 3:21) No walay ilalo tayo, mansiansia itayon akapokus ed saray sipan na Dios tan makatulong itan pian nawalaan tayoy dugan panmoria ed saray problema. (Sal. 27:1, 14; Gawa 24:15) Balet pian magmaliw ya mausar so “hilmit” tayo, nepeg tayon isulong itan, aliwan basta egnaan labat.
17, 18. (a) Panon ya nayarin tuksoen itayo nen Satanas ya ekalen so hilmit tayo? (b) Panon tayon nipanengneng ya ag-itayo napapalikdo nen Satanas?
17 Panon ya nayarin tuksoen itayo nen Satanas ya ekalen so hilmit tayo? Imanoen tayoy paraan ya inusar tod si Jesus. Seguradon amta nen Satanas so ilalo nen Jesus a magmaliw ya manuley ed katooan. Balet kaukolan nen Jesus so manalagar anggad aturon panaon nen Jehova. Tan antis met na satan, sikatoy manirap tan ompatey. Kanian inyopresi nen Satanas ed si Jesus so pankanawnawan naawat itan a tampol ya ilalo diad maganon panaon. Imbaga nen Satanas ed si Jesus ya no sikatoy dayewen to anggan maminsan labat, naala ton tampol itan ya amin. (Luc. 4:5-7) Mipadpara, amta nen Satanas iray bendisyon ya iyoopresi nen Jehova ed sikatayo diad balon mundo. Balet kaukolan tayo ni manalagar, tan nayarin nipaarap tayo nid saray kairapan legan tayon aalagaren itan. Kanian iyoopresi nen Satanas ed sikatayo iray makaayat iran oportunidad pian na-enjoy tayo kunoy bilay natan. Labay ton unaen tayon anapen iray materyal a pakagunggonaan tayo, ya tampol tayon naala iratan ya amin natan. Tutuksoen itayo nen Satanas a gawaen ya komadua labat ed bilay tayo so Panarian.—Mat. 6:31-33.
18 Singa ed dakel a Kristianon kabataan, si Kiana ya mantaon na 20 et agto inabuloyan ya sikatoy napalikdo. “Amtak ya say Panarian na Dios labat so makapangekal ed amin ya problema tayo,” so imbaga to. Panon a satan ya mabiskeg ya ilalo et akaapekto ed panagnonot tan gagawaen to natan? “Makakatulong ed siak so ilalo ya Paraiso pian nawalaan ak na balansin panagnonot nipaakar ed sekular iran karera,” so imbaga to. “Agko inusar so talentok pian manpayaman odino sinalik so nawalaan na atagey a posisyon ed sakey a kompanya. Imbes, inusar koy panaon tan biskeg ko ed saray goal ko ed espiritual.”
“ESPADA NA MASANTON ESPIRITU,” SAY SALITA NA DIOS
19, 20. Panon tayon magmaliw a marunong diad pangusar ed Salita na Dios?
19 Say espadan uusaren na saray Romanon sundalo diad panaon ya nansulat si Pablo et manga 20 pulgada (50 cm) so karukey to tan adesinyo itan parad arap-arapan ya pilaban. Say sakey ya rason no akin ya marundunong iray Romanon sundalo ed panguusar day espada et lapud inagew-agew iran manprapraktis.
20 Inkompara nen Pablo ed espada so Salita na Dios ya inter nen Jehova ed sikatayo. Balet kaukolan tayon aralen no panon tayon marundunong ya nausar itan no idedepensa tayo ray papanisiaan tayo—odino no ipepetek tayoy mismon panagnonot tayo. (2 Cor. 10:4, 5; 2 Tim. 2:15) Panon kan magmaliw ya marunong? Oniay imbaga nen Sebastian, ya mantaon na 21: “Mangisusulat ak na sakey a bersikulo ed kada kapitulo diad pambabasak na Biblia. Titiponen ko iray isusulat kon paboritok ya teksto. Diad ontan et mas naliliknak ya miparad si Jehova so panagnonot ko.” Oniay imbaga nen Daniel ya abitlad gapo: “No manbabasa ak na Biblia, pipilien ko ray bersikulo ya iisipen kon makatulong ed totoo ya napulongan ko. Apaneknekan kon mas maabig so pangawat na totoo no nanengneng dan marunong mon uusaren so Biblia tan gagawaen moy anggaay nayarian mon tulongan ira.”
21. Akin ya agtayo nepeg a takotan si Satanas tan saray demonyo?
21 Singa anengneng tayod saray kabataan ya abitlad sayan artikulo, agtayo nepeg a takotan si Satanas tan saray demonyo. Tua ya walay pakapanyari da, balet sarag tayo ran taloen. Walay anggaan da tan asingsingger lan nagawa itan. Legan na Sanlibon Taon ya Uley na Kristo, nipriso ira tan anggapon balot so nagawaan da, kayari na satan et deralen ira. (Apo. 20:1-3, 7-10) Kabat tayo so kalaban tayo, saray taktika to, tan saray gagala to. Diad tulong nen Jehova, sikatoy natalo tayo!

robotstxt: allowed

filter: keep


text:
KAPITULO 46
Inmabig nen Diniwit toy Kawes nen Jesus
MATEO 9:18-22 MARCOS 5:21-34 LUCAS 8:40-48
INMABIG SO SAKEY YA BII NEN DINIWIT TOY KAWES NEN JESUS
Say impawil nen Jesus et abalitaan na saray Judion manaayam diad asingger ed Dayat na Galilea. Nayarin nadngelan da ya pinadeen nen Jesus so bagyo, tan posiblin naamtaan na arum ed sikara so impamaabig tod lakin aselepan na demonyo. Kanian, “amayamay a totoo” so nantitipon ed gilig na dayat, nayarin diad sakop na Capernaum pian abrasaen si Jesus. (Marcos 5:21) Nen paepas lad baloto si Jesus, eksayted tan mantatalaran la ray totoo.
Say sakey ed saramay mapilit a makanengneng ed si Jesus et si Jairo, sakey a manangasikaso na sinagoga. Sikatoy dinmakmomo ed salian nen Jesus tan aminpigan akikasi: “Grabe so sakit na ana’kon bii. Ipangasim pay mila tan itapew mo ray limam ed sikato ta pian onabig tan manbilay.” (Marcos 5:23) Antoy reaksion nen Jesus ed impapuson kerew nen Jairo parad saksakey ya anak ton bii, ya 12 años to labat tan inad-aro ton maong?—Lucas 8:42.
Nen paonla la rad abung nen Jairo, wala lamet so maemosyon ya situasyon. Eksayted ya maong iray totoon tinmumbok ed si Jesus. Tatalaranan da no kasin manggawa lamet na milagro. Balet, walay bii ya say pirpirawat to et natambal so graben sakit to.
Labinduay taon lan manpaparala so Judion bii. Amayamay lay nampatambalan to, tan inyupot to lay kuarta to ed amin ya inrekomenda dan panagtambal. Balet agnin siansia inmabig. Diad tua, “lalon linmoor” so sakit to.—Marcos 5:26.
Natalosan mo ya aglabat makapakapuy so sakit to, makapabaing tan makapaingongot ni ingen itan. Kaslakan ya no ontan so sakit na sakey, nababaingan ton ibagad arum. Ontan met, diad Mosaikon Ganggan, no manpaparala so sakey a bii, sikatoy ipasen ya agmalinis. Siopaman a maniwit ed sikato tan ed adalaan a kawes to et kaukolan a manames tan agmalinis ya anggad labi.—Levitico 15:25-27.
Sayan bii et “nadngelan toy balita nipaakar ed si Jesus,” kanian inanap to. Lapud agmalinis, sikatoy agnampalikas ya linmaok ed totoo, ya ibabaga tod sarili to: “No nadiwit ko labat so kawes to, onabig ak la.” Nen adiwit toy saloy na kawes nen Jesus, alikna ton tampol ya tinmunda so pampaparala to! Sikatoy “inmabig la ed makapairap a sakit to.”—Marcos 5:27-29.
Inkuan nen Jesus: “Siopay aniwit ed siak?” Anto kasi alikna na bii nen nadngel to man? Inmebat si Pedro ya singa to babanoey Jesus: “Mumungkogen tan leletleten ka na saray totoo.” Akin sirin et intepet nen Jesus ya “Siopay aniwit ed siak?” Impaliwawa nen Jesus: “Walay aniwit ed siak, ta alikas kon pinmaway ed siak so pakayari.” (Lucas 8:45, 46) On, walay pinmaway ya pakayari nen Jesus nen inmabig imay bii.
Lapud amoria ton naimano da, dinmakmomo so bii ed arapan nen Jesus, natatakot tan manggiwgiw. Diad arap na amin, impaamta toy sakit to tan say inyabig to. Oniay makapaligliwan imbaga nen Jesus: “Ana’ko, pinaabig ka na pananisiam. La ka, niwala komon ed sikay kareenan, tan onabig ka lad makapairap a sakit mo.”—Marcos 5:34.
Malinew, say Sakey ya pinili na Dios a manuley ed dalin et maaro tan maabagey. Agto labat iyaansakit iray totoo noagta walay pakayari ton tulongan ira!


text:
Ibangat Yo Ray Anak Yo
Atateng, usar yo irayan istorya pian ibangat ed saray anak yo iray balibali iran leksion ed Biblia.
Introduksion
Saray bilin ed libro na Deuteronomio et mangigiya ed sikayo diad pamapabaleg yo na ananak yo.
LEKSION 1
Sekreton Labalabay Tayon Naamtaan
Diad Biblia et walay sekreton tatawagen ya “sagradon sekreto.” Labay mon naamtaan no anto iyan sekreto?
LEKSION 2
Labay nen Rebeca ya Maliket si Jehova
Antoy gawaen tayo pian naalig tayoy Rebeca? Basaen so istorya tan makaaral ni nipaakar ed sikato.
LEKSION 3
Anisia si Rahab ed si Jehova
Amtaen no panon ya aligtas si Rahab tan say kapamilya to nen aderal so Jerico.
LEKSION 4
Maliket so Ama To tan si Jehova
Anton pormisa so tinoor na anak nen Jefte? Panon tayon naalig?
LEKSION 5
Lanang ya Duga so Ginawa nen Samuel
Panon mon naalig si Samuel tan gawaen so duga anggano aliwdiway gagawaen na arum?
LEKSION 6
Aga Antakot si David
Basaen iyan balibalin istorya ed Biblia pian naamtaan mo no akin ya masibeg si David.
LEKSION 7
Asalim lan Maermen tan Natatakot Ka?
Antoy imbaga nen Jehova ed si Elias nen maer-ermen? Antoy naaralan mod agawa ed si Elias?
LEKSION 8
Maong Iray Kakaaro nen Josias
Ibabaga na Biblia ya mairap parad si Josias ya gawaen so duga. Amtaen no panon ya tinulongan na kakaaro to.
LEKSION 9
Agtinmunda si Jeremias ya Istoryaen si Jehova
Anggano elek-elekan tan mansyodot iray totoo ed si Jeremias, akin et agtinmundan iyistorya si Jehova?
LEKSION 10
Maunor si Jesus
No maminsan et aliwan mainomay ya unoren si mama tan papa. Sarag mon aligen si Jesus pian naunor mo ra.
LEKSION 11
Saray Angisulat ed Istoryay Bilay nen Jesus
Kabaten so waloran nansulat ed Biblia ya kabansag nen Jesus a nambilay tan angisulat ed istoryay bilay to.
LEKSION 12
Matapang so Kaanakan nen Pablo
Inligtas na sayan balolaki so bilay nen uncle to. Antoy ginawa to?
LEKSION 13
Labalabay nen Timoteo ya Tulongan Iray Totoo
Panon ya magmaliw a maliket so bilay mo a singa si Timoteo?
LEKSION 14
Panarian ya Man-ari ed Interon Dalin
Anto lay nagawad dalin no Ari lay Jesus? Labay moy manayam diman?


text:
LEKSION 67
Saray Padir na Jerusalem
Pawilen ta pay agawa pigaran taon lay apalabas. Si Nehemias et Israelita ya lingkor nen Arin Artaxerxes, tan manaayam ed syudad na Susan ed Persia. Sinmabi so agi nen Nehemias ya nanlapud Juda tan walay mauges ya imbalita to: ‘Pakaskasi iramay pinmawil ed Jerusalem. Anggapoy proteksion da. Anggad natan et agni naapiger iray padir tan puerta na syudad ya dineral na saray taga Babilonia.’ Maer-ermen si Nehemias. Labay toy onlad Jerusalem pian natulongan to ra, kanian nampikasi ya payagan komon na ari.
Sakey ya agew, apansin na ari ya maer-ermen si Nehemias. Imbaga na ari: ‘Natan ta ka labat anengneng ya maer-ermen. Wala amoy problemam?’ Imbaga nen Nehemias: ‘Maer-ermen ak ta anggad natan et agni naapiger so syudad mi ya Jerusalem.’ Tinepet na ari: ‘Antoy labay mon gawaen ko ey?’ Nampikasin tampol diad isip to si Nehemias. Insan to imbagad ari: ‘Payagan yo ak komon ya onlad Jerusalem pian naapiger ko ray padir.’ Pinayagan nen Arin Artaxerxes si Nehemias, tan sineguro met na ari ya ligtas si Nehemias ed andukey ya pambiahe to. Ginawa to met ya gobernador na Juda si Nehemias tan inikdan to na saray angkakabaleg ya kiew ya usaren parad saray puerta na syudad.
Kasabi nen Nehemias ed Jerusalem, ninengneng to ray padir na syudad. Insan to tinipon iray saserdote tan saray manuley tan imbaga tod sikara: ‘Pakaskasi tayo. Dapat apigeren tayo la yay padir.’ Pinmayag iray totoo kanian inggapo da lay mantrabaho.
Balet kinantiawan ira na saray kalaban da. Imbaga na saray kalaban: ‘Anggan sakey labat a kuyangen so onkalab ed satay ipapaalagey yon padir, seguradon nageba la.’ Agpinansin na saray mantratrabaho so pambabalaw da. Intuloy day pampapaalagey da kanian inmatagey tan inmelet so padir.
Implano na saray kalaban ya lusoben so Jerusalem, tan say panlapuan da et diad nanduruman pasen. Nen naamtaan na saray Judio so plano na saray kalaban, ataktakot ira. Balet imbaga nen Nehemias: ‘Agkayo natatakot. Tulongan itayo nen Jehova.’ Angipuesto si Nehemias na saray guardia pian naprotektaan iray mantratrabaho, kanian agla linmusob iray kalaban.
Kayari na 52 labat ya agew, asumpal so padir tan saray puerta na syudad. Kanian tinipon nen Nehemias diad Jerusalem so amin ya Levita pian selebraan itan. Nampili si Nehemias na saray managkansion tan inapag to ra ed duaran grupo. Sinmapat irad padir ya say dinalan da et diad takayan ya walad Puerta na Bobon, insan ira nansian tan nanmartsa ra ya paliber ed syudad. Nantogtog iray trumpeta, piangpiang, tan arpa, tan angansion ira parad si Jehova. Akila si Esdras ed sakey ya grupo tan akila si Nehemias ed samay sakey ya grupo, ya anggad nanabetan ira diad templo. Amin ya totoo—lalaki, bibii, tan ugugaw—et angiyapay na bagat ed si Jehova tan nanliliket ira. Kanian sankarengel so liket da anggan diad arawi.
“Ag-ontalona so antokaman ya armas a gawaen parad sika.”—Isaias 54:17


text:
LEKSION 68
Nan-anak si Elizabet
Kayari na masulok ya 400 a taon manlapu nen naapiger so padir na Jerusalem, walay saserdoten nanayam ed asingger ed satan ya syudad. Say ngaran to et Zacarias tan say asawa to et si Elizabet. Abaybayag la ran sanasawa balet anggapoy anak da. Sakey ya agew, nen mangiyaapay na insenso si Zacarias diad loob na templo, nampanengneng ed sikato so anghel ya si Gabriel. Ataktakot si Zacarias, balet imbaga nen Gabriel: ‘Agka natatakot. Walay ibagak ed sika ya maong a balitan nanlapud si Jehova. Si Elizabet ya asawam et mangiyanak na sakey a laki, tan say ngaran to et Juan. Walay espisyal ya asainmin ya pagawa nen Jehova ed si Juan.’ Imbaga nen Zacarias: ‘Singa imposible itan ta masiken ak la tan akulaw met lay asawak.’ Imbaga nen Gabriel: ‘Imbaki ak na Dios ya mangibagad sika na sayan balita. Balet lapud agka manisia ed siak, naemel ka tan agka makapansalita anggad agni niyanak so ugaw.’
Mankelaw iray totoo no akin ya abaybayag lad loob na templo si Zacarias. Kanian kapaway to, tinepetan da no antoy agawa. Sinyas lan sinyas si Zacarias ta agmakasalita. Kanian naisip da ya walay mensahen inawat nen Zacarias ya nanlapud Dios.
Sinmabi panaon, tinmua imay imbaga na anghel. Nanlukon si Elizabet tan angiyanak na sakey a laki. Pinmasyar iray kakaaro tan kakanayon to pian nengnengen da so baby. Mililiket ira ed sikato. Imbaga nen Elizabet: ‘Juan so ngaran to.’ Balet imbaga da: ‘Anggapoy kanayon mo ya say ngaran to et Juan. Iyalig mo lad ngaran na ama to ya Zacarias.’ Balet insulat nen Zacarias: ‘Juan so ngaran to.’ Insan biglan akasalita lay Zacarias! Kinmayat ed interon Judea so balita tungkol ed sayan ugaw, kanian inisip na totoo: ‘Anto kasi gawaen na sayan ugaw no baleg la?’
Insan si Zacarias et akaawat na masanton espiritu, tan nampropesiya. Imbaga to: ‘Narayew komon si Jehova. Im-promise to ed si Abraham ya ibaki to so Mesias ya mangiligtas ed sikatayo. Si Juan et magmaliw ya propeta, tan ipaamta to so isabi na Mesias.’
Wala met so espisyal ya agawad kanayon nen Elizabet ya si Maria. Nengnengen ta diad onsublay ya istorya.
“Diad too et imposible iya, balet diad Dios et posible so amin a bengatla.”—Mateo 19:26


text:
“Saksakey so Pangulo Yo, say Kristo”
“Saksakey so Pangulo Yo, say Kristo”
“Agkayo patatawag na ‘papangulo,’ ta saksakey so Pangulo [odino, Lider] yo, say Kristo.”—MAT. 23:10.
1. Siopa so bibidbiren na saray Tasi nen Jehova bilang Lider, tan akin?
SARAY relihyon na Kakristianoan et walaan na totoon lider, a singa say papa na Romano Katoliko tan saray arsobispo odino pastor na arum nin relihyon. Aliwan too balet so bibidbiren na saray Tasi nen Jehova bilang lider. Ag-ira patumbok odino disipulo na anggan siopan too. Mitunosan iya ed samay impropesiya nen Jehova nipaakar ed Anak to: “Nia, sikato so inter ko . . . a tasi ed saray baley, a pangulo tan managganggan ed saray baley.” (Isa. 55:4) Anggapo lay arum a bibidbiren a “pangulo” odino lider na internasyonal a kongregasyon na saray alanaan a Kristiano tan say kaiba ran ‘arum a karnero’ noagta samay inter nen Jehova ed sikara. (Juan 10:16) Miabobon ira ed samay inkuan nen Jesus ya: “Saksakey so Pangulo [odino, Lider] yo, say Kristo.”—Mat. 23:10.
Say Espiritual a Prinsipe na Israel
2, 3. Anto so importantin betang na Anak na Dios ed Israel nensaman?
2 Pigaran siglo antis ya aporma so Kristianon kongregasyon, inikdan nen Jehova iray Israelita na anghel a mangidaulo’d sikara. Kayari iran imbulos nen Jehova ed Ehipto, oniay inkuan to’d sikara: “Nia, ibakik so sakey ya anghel ed unaan mo a mangiyagel ed sika ed dalan, tan mangiyakar ed sika ed pasen ya imparaan ko. Manlikas kayo ed arap to, tan dengelen yo so boses to, agyo papaingongoten, ta agto perdonaen so kasalanan yo; ta say ngaran ko wala ed sikato.” (Exo. 23:20, 21) Mapatnag a sayan anghel a ‘walad sikato so ngaran nen Jehova,’ et say panguloan ya Anak na Dios.
3 Antis a say Anak na Dios et nianak bilang too, mapatnag a say ngaran to et Miguel. Diad libro a Daniel, si Miguel et tinawag a “prinsipe” na Israel. (Dan. 10:21) Diad libro a Judas et nanengneng tayo a si Miguel et walaan na importantin betang ed bansan Israel antis ni na panaon nen Daniel. Sanen inatey si Moises, nayarin plano nen Satanas ya usaren so bangkay to pian nasagyat iray Israelita a dayewen itan. Kinmiwas si Miguel pian ag-iya nagawa. Insalaysay nen Judas: “Sanen si Miguel ya arkanghel et akapisuppiatan ed Diablo nipaakar ed bangkay nen Moises, agto nanuleyan so pangukom ed sikato diad makapasakit iran salita, noagta inkuan to: ‘Baaten ka komon nen Jehova.’” (Jud. 9) Sakbay a sakopen na Israel so Jerico, andi-duaruwan si Miguel, say “prinsipe na ehersito nen Jehova,” imay nampanengneng ed si Josue pian ipaseguro’d sikato so suporta na Dios. (Basaen so Josue 5:13-15.) Sanen walay demonyon angamper ed sakey ya anghel pian agto nipasabi so importantin mensahe ed si propetan Daniel, si Miguel ya arkanghel so tinmulong ed saman ya anghel.—Dan. 10:5-7, 12-14.
Sinmabi so Nipropesiyan Lider
4. Antoy nipropesiya nipaakar ed isabi na Mesias?
4 Antis ni na satan ya agawa ya adeskribe ed kapitulo 10 na libro a Daniel, imbaki nen Jehova so anghel a si Gabriel ed si propetan Daniel pian ipaamta’d sikato so propesiya nipaakar ed isabi na “alanaan [odino, Mesias], say prinsipe.” (Dan. 9:21-25) * Say nipropesiyan panaon na isabi na Mesias et eksakton asumpal nen 29 C.E., sanen si Jesus et binautismoan nen Juan. Diad saman et nilanaan na Dios si Jesus na masanton espiritu, kanian sikatoy nagmaliw a Kristo, say Mesias. (Mat. 3:13-17; Juan 1:29-34; Gal. 4:4) Bilang Mesias et sikatoy magmaliw ya agnaparaan a Lider.
5. Bilang Lider et antoray ginawa nen Kristo legan na ministeryo to diad dalin?
5 Manlapu la’d inggapo na ministeryo nen Jesus diad dalin et pinaneknekan ton sikato imay Mesias a Lider. Diad loob na pigaran agew et ginapoan to lay nantipon na saray disipulo, tan diad unonan pankanawnawa et nanggawa na milagro. (Juan 1:35–2:11) Kaiba to ray disipulo to diad impanbaroy to pian ipulong so maong a balita na Panarian. (Luc. 8:1) Impasal to ra’d panagpulong a kimey, indaulo toy panagpulong tan panagbangat, ya angipanengneng na maabig ya alimbawa ed satan. (Luc. 9:1-6) Nepeg ya aligen na saray Kristianon elder si Jesus ed sayan pamaakaran.
6. Diad anton paraan ya impanengneng nen Kristo a sikatoy Managpastol tan Lider?
6 Indanet nen Jesus so sananey nin aspekto na betang to bilang Lider diad impangikompara to’d inkasikato ed maaron managpastol. Saray managpastol ed Asia et literal a mangigigiya ed saray pulok da. Oniay insulat nen W. M. Thomson ed libron The Land and the Book: “Say managpastol et walad unaan na pulok, aliwa labat a pian walay tumboken da, noagta pian seguroen ton aliwan delikado so dalanen da. . . . Uusaren toy baston [to] pian itonton tan igiya so pulok ed karikaan, tan proprotektaan to ra.” Oniay imbaga nen Jesus pian ipanengneng a sikatoy tuan Managpastol tan Lider: “Siak so maong a managpastol; say maong a managpastol et iter toy kamarerwa to parad saray karnero. Saray karnerok et ondedengel ed boses ko, tan kabat ko ra, tan tutumboken da ak.” (Juan 10:11, 27) Tinoor nen Jesus iyan imbaga to sanen masakripisyon inatey parad saray karnero to, balet ta sikatoy intandoro met lanlamang nen Jehova “bilang Manunan Manangitonton tan Manangilaban.”—Gawa 5:31; Heb. 13:20.
Manangasikaso na Kristianon Kongregasyon
7. Antoy uusaren nen Jesus pian idaulo so Kristianon kongregasyon?
7 Sanen pinaoli lay Jesus, antis a tuloy na impawil to’d tawen et oniay imbaga to’d saray disipulo to: “Amin a pakauley ed tawen tan diad dalin so niiter la ed siak.” (Mat. 28:18) Inabuloyan nen Jehova si Jesus ya ikdan na masanton espiritu iray disipulo to pian mas natalosan day katuaan. (Juan 15:26) Inkalbo nen Jesus iyan espiritu diad saray inmunan Kristiano nen Pentecostes 33 C.E. (Gawa 2:33) Diad saman aporma so Kristianon kongregasyon. Ginawa nen Jehova so Anak to a Lider ed tawen, tan sakop to so Kristianon kongregasyon diad dalin. (Basaen so Efeso 1:22; Colosas 1:13, 18.) Igigiya nen Jesus so kongregasyon diad panamegley na masanton espiritu nen Jehova, tan uusaren to met iray anghel ya “impasakop ed sikato.”—1 Ped. 3:22.
8. Sioparay inusar nen Kristo nen inmunan siglo pian idaulo iray disipulo to, tan sioparay uusaren to natan?
8 Panamegley met na masanton espiritu et inikdan nen Kristo so kongregasyon na “langkap a lalaki,” a say betang na arum ed sikara et “managpastol tan managbangat.” (Efe. 4:8, 11) Oniay imbilin nen apostol Pablo ed saray Kristianon manangasikaso: “Imano yoy inkasikayon dili tan say interon pulok, a lapud saraya et tinuro kayo na masanton espiritu bilang saray manangasikaso, pian pastolan yo so kongregasyon na Dios.” (Gawa 20:28) Sanen kakkaporma ni labat na Kristianon kongregasyon, amin irayan manangasikaso et lalakin nilanaan na espiritu. Saray apostol tan mamatatken ed kongregasyon diad Jerusalem so nagmaliw a mananguley ya ulop. Saya so inusar nen Kristo pian idaulo so amin ya alanaan ya “agagi” to diad dalin. (Heb. 2:11; Gawa 16:4, 5) Diad sayan panaon na anggaan, inmatalek nen Kristo so “amin a kayarian to”—amin a kimey na kongregasyon to diad dalin—ed “matoor tan makabat ya aripen” tan ed Mananguley ya Ulop na satan, a tugyopen na alanaan a Kristianon lalaki. (Mat. 24:45-47) Bibidbiren na arum nin alanaan tan saray kaiba ran arum a karnero a say Lider dan si Kristo so talagan tutumboken da sano manpapasakop ira’d panangidaulo na Mananguley ya Ulop.
Inggapo nen Kristo so Panagpulong a Kimey
9, 10. Panon ya indirehi nen Kristo iray bengatla nipaakar ed panangipasabi na maong a balita na Panarian?
9 Inggapo nen Jesus so kimey a panagpulong tan panagbangat, tan manlapu la’d saman et sikaton mismo so angidirehi ed satan. Inletneg toy uksoyan no panon a nipasabi so maong a balita na Panarian ed amin a totoo diad dalin. Legan na ministeryo to et oniay ingganggan to’d saray apostol to: “Agyo lalaen iray totoo na saray nasyon, tan agkayo onloloob ed syudad na saray Samaritano, balet say laen yo labat et saray abalang a karnero ed sankaabungan na Israel. Sano onla kayo et ipulong yon, ‘Say panarian na katawenan so asingsingger la.’” (Mat. 10:5-7) Maseseg a pinulongan na saray apostol iray Judio tan proselita, nagkalalo la kayari Pentecostes 33 C.E.—Gawa 2:4, 5, 10, 11; 5:42; 6:7.
10 Sinmabi panaon, panamegley na masanton espiritu et pinalaknab nen Jesus so panagpulong a kimey, a nipasabi la so mensahe na Panarian anggan diad saray Samaritano tan arum nin aliwan Judio. (Gawa 8:5, 6, 14-17; 10:19-22, 44, 45) Pian nikayat so maong a balita ed saray bansa, pinakiwas a mismo nen Jesus si Saulo na Tarso pian magmaliw a Kristiano. Oniay ingganggan nen Jesus ed disipulo ton si Ananias: “Alagey ka, la ka ed dalan a tatawagen a Maptek, tan dia ed abung nen Judas et anap moy sakey a toon manngaran na Saulo, a taga Tarso. . . . La ka, lapud sayan too et sakey a pinilik a pananginan pian mangawit na ngaran ko ed saray nasyon ontan met ed saray arari tan ed saray anak na Israel.” (Gawa 9:3-6, 10, 11, 15) “Sayan too” imay nagmaliw ya apostol Pablo.—1 Tim. 2:7.
11. Panon a pinalaknab nen Kristo so panagpulong a kimey diad panamegley na masanton espiritu?
11 Sanen sinmabi panaon a kaukolan met lan ipulong so Panarian ed saray bansa, inggiya na masanton espiritu si Pablo ed impanbiahe to bilang misionero diad Asia Minor ya anggad Europa. Oniay insalaysay nen Lucas diad libro a Gawa: “Sanen manlilingkor ira [saray Kristianon propeta tan managbangat diad kongregasyon ed Antioquia ed Sirya] ed si Jehova tan manaayunal ira, inkuan na masanton espiritu: ‘Ibiig yo si Bernabe tan si Saulo parad siak nipaakar ed kimey ya anawagan ko ed sikara.’ Insan sikaray nanayunal tan nampikasi tan intapew da iray lima ra ed sikara tan pinaonla da la ra.” (Gawa 13:2, 3) Si Jesus a mismo so anuro ed si Saulo na Tarso a magmaliw a ‘pinili Ton pananginan pian mangawit na ngaran To ed saray nasyon.’ Kanian, sayan inlaknab na panagpulong a kimey et nanlapu a mismo ed si Kristo, say Lider na kongregasyon. Lalon napatnagan ya uusaren nen Jesus so masanton espiritu pian idirehi iyan kimey diad samay komaduan impanbaroy nen Pablo bilang misionero. Ibabaga na salaysay a say “espiritu nen Jesus”—si Jesus ya uusaren toy masanton espiritu—so angigiya ed si Pablo tan saray kaiba to diad impandesisyon ed no kapigan so pambaroy da tan iner so laen da, tan panamegley na sakey a pasingawey et atebek dan kaukolan day onla’d Europa.—Basaen so Gawa 16:6-10.
Say Panangidaulo nen Jesus ed Kongregasyon To
12, 13. Panon ya ipapanengneng na libro na Apocalipsis a talagan interesadoy Jesus ed no antoy nagagawa ed kada kongregasyon?
12 Talagan interesadoy Jesus ed no antoy nagagawa ed saray kongregasyon na alanaan iran papatumbok to nen inmunan siglo C.E. Kabkabat to so espiritual a kipapasen na kada kongregasyon. Say paneknek ed saya et samay nabasa tayo ed Apocalipsis kapitulo 2 tan 3, a ditan et binitla toy pitoran kongregasyon a walad Asia Minor. (Apo. 1:11) Makaseguro itayo a kabkabat to met so espiritual a kipapasen na arum nin kongregasyon na saray patumbok to diad dalin ed saman a panaon.—Basaen so Apocalipsis 2:23.
13 Kinomendaan nen Jesus so arum ed sarayan kongregasyon lapud mansusungdo ra, manmamatoor ira anggano walay subok, uunoren day ganggan to, tan ipupulisay da iray apostata. (Apo. 2:2, 9, 13, 19; 3:8) Balet ta mapekder ton sinimbawa so pigaran kongregasyon lapud binmetel so panangaro ra’d sikato, kokonsintien day panag-idolo tan pilalawanan, tan pappaulyanan da labat a makaloob ed kongregasyon so bangat na saray sekta. (Apo. 2:4, 14, 15, 20; 3:15, 16) Bilang manangasikaso, si Jesus et maaro anggan diad saramay mapekder ton sinimbawa, ya oniay imbaga to: “Amin iramay aaroen ko et babaaten tan didisiplinaen ko. Kanian magmaliw kan maseseg tan magbabawi ka.” (Apo. 3:19) Anggano walad tawen si Jesus, idadaulo to iray kongregasyon na saray disipulo to diad dalin panamegley na masanton espiritu. Diad sampot na mensahe to ed saramay kongregasyon et oniay imbaga to: “Samay walaan na layag et ondengel komon ed ibabaga na espiritu ed saray kongregasyon.”—Apo. 3:22.
14-16. (a) Panon a pinaneknekan nen Jesus a sikatoy makpel a Lider na saray lingkor nen Jehova ed dalin? (b) Antoy resulta lapud si Jesus et ‘wala ed saray disipulo to ed amin ya agew anggad sampot a panaon na mundo’? (c) Antoy aralen tayo ed onsublay ya artikulo?
14 Naaralan tayon say Arkanghel a si Miguel (Jesus) so makpel a Lider na Israel nensaman. Tan sinmabi panaon et impanengneng nen Jesus a sikatoy mapekder a Lider tan maaron Managpastol na saray inmuunan disipulo to. Legay ministeryo to diad dalin, indaulo to so panagpulong a kimey. Tan kayari inkioli to et maalwar ton inasikaso so pangikayat ed maong a balita na Panarian.
15 Panamegley na masanton espiritu, onsabi panaon et palaknaben nen Jesus so panagpulong a kimey ed interon dalin. Oniay imbaga to’d saray disipulo to antis ton pinmawil ed tawen: “Makaawat kayo na pakayari sano onsabi ed sikayo so masanton espiritu, tan mantasi kayo nipaakar ed siak diad Jerusalem tan ed interon Judea tan Samaria tan diad sankaarawian a pasen na dalin.” (Gawa 1:8; basaen so 1 Pedro 1:12.) Diad panangidaulo nen Kristo et malaknab a kimey so agawaan nen inmunan siglo.—Col. 1:23.
16 Balet ta impabitar a mismo nen Jesus a mantultuloy iyan kimey anggad panaon na anggaan. Kayari ton ingganggan iray patumbok to a manpulong tan manggaway babangatan ed amin a bansa, oniay insipan to’d sikara: “Wala ak ed sikayo ed amin ya agew anggad sampot a panaon na mundo.” (Mat. 28:19, 20) Tinoor nen Kristo iyan sipan to ed saray disipulo to, a talagan sikatoy kaiba ra bilang aktibon Lider da nagkalalo la nen nagmaliw ya ari nen 1914. Say impasyan kimey to manlapu la nen 1914 et aralen ed onsublay ya artikulo.
[Paimano ed leksab]
^ par. 4 Nipaliwawa iyan propesiya diad kapitulo 11 na Pay Attention to Daniel’s Prophecy!
Bilang Repaso
• Antoy mangipapanengneng a say Anak na Dios so aktibon Lider na Israel nensaman?
• Antoy uusaren nen Kristo pian idaulo so kongregasyon to diad dalin?
• Panon ya indirehi nen Kristo so kikayat na maong a balita?
• Antoy mangipapanengneng a talagan interesado si Kristo ed espiritual a kipapasen na kada kongregasyon?
[Tepetepet Parad Panagaral]
[Litrato ed pahina 21]
“Ibakik so sakey ya anghel ed unaan mo”
[Litrato ed pahina 23]
Singa nensaman, uusaren nen Kristo iray “langkap a lalaki” pian pastolan so pulok to


text:
KAPITULO 84
Panon Kaseryoso so Pagmaliw a Disipulo?
SARAY ISAKRIPISYO PIAN MAGMALIW YA DISIPULO
Imbangat nen Jesus iray importantin leksion nen akidungo diad abung na sakey a lider na saray Fariseo. Insan nen paarap lad Jerusalem, dakel so tinmumbok ed sikato. Akin ey? Talaga kasin labay day magmaliw ya tuan disipulo to—anggan antoy nagawa?
Legan dan manaakar, nayarin abiglay arum ed imbaga nen Jesus: “No walay siopaman ya onasingger ed siak tan agto busolen so ama to tan ina to tan asawa to tan ananak to tan agagi ton lalaki tan bibii, on, anggan say mismon bilay to, sikatoy agnayarin magmaliw a disipulok.” (Lucas 14:26) Balet, antoy labay ton ibaga?
Aglabay ya ibaga nen Jesus a literal ya busolen na amin a magmaliw ya patumbok to iray kakanayon da. Imbes, kaukolan ya mas aroen day Jesus nen saray kanayon da, aliwan singa samay laki ed ilustrasyon to ya agto inawat so importantin imbitasyon ed pangdem lapud kapkapangasawa to. (Lucas 14:20) Diad Biblia, abitla ya si Jacob et “binusol” toy Lea tan inaro toy Raquel. Balet, say labay ya ibaga na satan et mas inaro toy Raquel nen si Lea.—Genesis 29:31; paimanod leksab.
Imanoen ya imbaga nen Jesus ya nepeg a busolen na sakey a disipulo so “anggan say mismon bilay to.” Labay ton ibaga, nepeg ya mas aroen na tuan disipulo si Jesus nen say mismon bilay to, tan akaparaan ni ingen ya ompatey no kaukolan. Malinew sirin ya seryoson responsabilidad so pagmaliw ya disipulo na Kristo. Ag-iya nepeg ya leglemewen, kaukolan yan isipen ya maong.
Nayarin naeksperiensyam so irap tan panamasegsegang no magmaliw kan disipulo, ta imbaga nen Jesus: “Siopaman ya agmanakbat ed panamairapan a poste to tan ag-ontumbok ed siak et agnayarin magmaliw a disipulok.” (Lucas 14:27) On, nepeg ya akaparaan iray tuan disipulo nen Jesus ya nabalaw a singa agawad si Jesus. Imbaga to ni ingen ya sikatoy pateyen na saray mamubusol ed sikato.
Kanian kaukolan ya aralen a maong na totoon ontutumbok ed si Jesus no antoy kabaliksan na pagmaliw a disipulo na Kristo. Indanet to iya diad sakey ya ilustrasyon. “Alimbawa,” kuan to, “siopad sikayo so malabay a mangipaalagey na tori ya agni onyurong ya unona tan kuentaen toy nagastos pian naseguro to no kasin walay magenap a panumpal tod satan? Ta no andi, nayarin niletneg to so pundasyon na satan balet ta agto nasumpal.” (Lucas 14:28, 29) Kanian antis ya magmaliw a disipulo nen Jesus iramay akilad sikato paonlad Jerusalem, kaukolan ya desidido ran gawaen so amin ya responsabilidad. Indanet to itan a punto diad sananey nin ilustrasyon:
“Siopan ari a manmamartsa pian miguerra ed sananey ya ari, so agni onyurong ya unona tan onkerew na simbawa no kasin sikato tan say 10,000 sundalo to et sarag dan taloen imay kalaban to a walaay 20,000 sundalo? No bilang ta agto sarag a taloen, legan sirin a sikatoy wala nid arawi, sikatoy mangibaki la na ulop na saray embahador tan mikareenan la.” Pian nidanet so punto to, imbaga nen Jesus: “Ontan met sirin, anggapod sikayo so nayarin magmaliw a disipulok no agto taynanan so amin a kaykayarian to.”—Lucas 14:31-33.
Siempre, aliwa labat ya saramay ontutumbok ed dalan so pangibabagaan nen Jesus. Noagta amin ya makapikabat ed Kristo so nepeg ya mabulos ya manggawad saya. Labay ton ibaga, no labay day magmaliw a disipulo to, nepeg ya akaparaan iran isakripisyo so amin ya walad sikara—saray kayarian da tan anggan say mismon bilay da. Kaukolan dan nonoten tan ipikasi itan.
Natan et impaimano nen Jesus imay imbaga to diad Sermon ed Palandey ya saray disipulo to et “asin na dalin.” (Mateo 5:13) Antoy nayarin labay ton ibaga? No panon ya say literal ya asin et uusaren ya panpreserba, saray disipulo et nipreserba da met so bilay na totoo, lapud tutulongan da ray totoo pian agnaderal so relasyon dad si Jehova tan makapansiansia ran malinis ed moral. Natan ta magano lan manampot so ministeryo to, inkuan to: “Tuan say asin et maabig. Balet no tinmabang la itan, panon yon napapawil so taway na satan?” (Lucas 14:34) Amta na saramay ondedengel ya diad lugar da et wala ray klase na asin ya aliwan puro, alaokay dalin kanian ontabang tan agla nausar.
Kanian ipapanengneng nen Jesus ya anggan saramay abayag lan disipulo to et nepeg ya pansiansiaen dan mabiskeg so determinasyon da. Ta no onkapuy ira, singa ra asin ya tinmabang, anggapo lay kana ra. Lapud satan et balawen ira na mundo. Sakey ni, magmaliw la ran agmakanepegan ed Dios, tan nabalaw ni ingen so ngaran to lapud sikara. Idadanet nen Jesus ya importantin ag-itan abuloyan ya nagawa, kanian imbaga to: “Siopaman a walaay layag et ondengel komon.”—Lucas 14:35.


text:
Pian Naalig si Jesus, Magmaliw ya . . .
MAABAGEY
Lapud perpektoy Jesus, agto asali so dakel a problema tan kairapan ya naeeksperiensya na arum a totoo. Balet kinasian to ra. Mabulos ya nansakripisyo parad sikara pian gawaen iray bengatlan mas ni nen say nakaukolan. On, lapud maabagey, sikatoy apakiwas ya tulongay arum. Nengnengen iray alimbawa diad Kapitulo 32, 37, 57, 99.
MAINOMAY YA ASINGGERAN
Agnatatakot ya onkerew na tulong ed si Jesus iray totoo, ugugaw man o mamatatken, lapud aliwan mairap ya asinggeran tan aliwan paimportante. Lapud amta ran interesado si Jesus ed sikara, alemlemew so liknaan dad sikato. Pian napaneknekan iya, nengnengen so Kapitulo 25, 27, 95.
MAPIKASI
Regular ya manpipikasin impapuso si Jesus ed Ama to, no bukbukor to tan no kaiba to ray tuan managdayew. Maminpigan manpipikasi, aliwa labat ya no panangan. Nampikasi pian pisalamatan, idayew, tan kerewey panangiwanwan na Ama to antis ya manggaway importantin desisyon. Imanoen iray alimbawa ed Kapitulo 24, 34, 91, 122, 123.
AGMAKASARILI
Wala ray panaon ya kakkaukolan toy manpainawa tan manrelaks balet inyuna toy itulong ed totoo. Agto inyunay sarili to. Angipanengneng na alimbawan aligen tayo. Amtaen no panon ton impanengneng itan diad Kapitulo 19, 41, 52.
MANAMERDONA
Aglabat imbangat nen Jesus a kaukolan so mamerdona—sikaton mismo et pinerdona to ray disipulo to tan saray arum. Dalepdepen iray alimbawa to diad Kapitulo 26, 40, 64, 85, 131.
MASESEG
Nipropesiyan ag-awaten na maslak a Judio so Mesias tan pateyen na saray mamubusol ed sikato. Kanian nayari komon ya anggan agla tanton tulongan nen Jesus iray totoo. Balet, maseseg ton imbangat so dugan panagdayew. Angipanengneng na alimbaway inkaseseg parad amin ya papatumbok ton napapairap odino napapasegsegang. Nengnengen so Kapitulo 16, 72, 103.
MAPAABEBA
Diad dakel a bengatla et mas atagey si Jesus nen saray imperpekton totoo, singa diad kakabatan tan karunongan. Sikatoy perpekto kanian mas mabiskeg so laman to tan mas marunong nen say siopaman. Balet, mapaabeban nanlingkor ed arum. Nabasam iratan diad Kapitulo 10, 62, 66, 94, 116.
MAANOS
Anggano agda aaligey alimbawa to odino agda iyaaplikay ibabaga to, maan-anos si Jesus ed saray apostol to tan ed arum. Maanos ton inulit ya imbangat iray leksion ya kaukolan da pian mas onapit irad si Jehova. Nengnengey alimbawa na inkaanos nen Jesus diad Kapitulo 74, 98, 118, 135.


text:
Malaise Creature: Awaken - Chapter 83
Comments for chapter "Chapter 83"
MANGA DISCUSSION
MY READING HISTORY
You don't have anything in histories
POPULAR MANGA
The Regent King Is Too Ferocious
Chapter 229 28 June، 2022
Here for more Popular Manga
Romantic Relationship System
Chapter 94 11 January، 2022
Tags:
fan fox, isekaiscan, Malaise Creature: Awaken, Malaise Creature: Awaken isekaiscan, Malaise Creature: Awaken manga, Malaise Creature: Awaken manga rock, Malaise Creature: Awaken mangahub, Malaise Creature: Awaken manganelo, Malaise Creature: Awaken mangatx, Malaise Creature: Awaken manhuaplus, Malaise Creature: Awaken online, Malaise Creature: Awaken read manga, manga action, manga fox, manga Malaise Creature: Awaken, Manga Malaise Creature: Awaken online, manga online, Manga online Malaise Creature: Awaken, manga read, manga rock, manga rock team, mangaaction, mangafox, mangahub, manganelo, mangarock, Mangarockteam, mangatx, mangazuki, Manhua online, manhuaplus, online, Read Malaise Creature: Awaken, read manga, Read Manga Malaise Creature: Awaken, read manga online, rock team


text:
KAPITULO 123
Nampikasi Sanen Pinasyay Ermen To
MATEO 26:30, 36-46 MARCOS 14:26, 32-42 LUCAS 22:39-46 JUAN 18:1
SI JESUS DIAD HARDIN NA GETSEMANI
SAY LINGET TO ET SINGA MANTEDTER A DALA
Asumpal lan nampikasi si Jesus kaiba iray matoor ya apostol to. Insan “kayari ran angansion na saray panangidayew, linma rad Palandey na Saray Olibo.” (Marcos 14:26) Amaarap irad bukig paonlad sakey a hardin a tatawagen a Getsemani, a diman lanang ya oonlay Jesus.
Kasabi dad saman ya balibalin pasen a wala ray kiew ya olibo, intilak nen Jesus so waloran apostol to. Nayarin nansiansia rad abay na lolooban na hardin, ta inkuan tod sikara: “Yurong kayo dia, ta onla ak diman pian manpikasi.” Impila to ray taloran apostol to—si Pedro, Santiago, tan Juan—tan linmoob irad hardin. Sikatoy agonigon a maong tan imbaga tod talora: “Ngalngali ak la ompatey ed ermen. Dia kayo ni tan mantultuloy kayon manbantay a kaibak.”—Mateo 26:36-38.
Kaarawi nen Jesus ed sikara, sikatoy “dinmakmomo tan nampikasi.” Anto kasi ipipikasi to ed Dios diad sayan makapagonigon a situasyon? Inkuan to: “Ama, amin a bengatla et posible ed sika; ekal mod siak iyan kopa. Ingen aliwan say labay ko, noag say labay mo.” (Marcos 14:35, 36) Antoy labay ton ibaga? Kasin onaatras la ed betang to bilang Mananondon? Andi!
Sanen walad tawen si Jesus, anengneng toy graben impanirap na saramay pinatey na saray Romano. Natan ta sakey lan too, a nalilikna to lay nalilikna ra pati sakit, agto panliliketan no antoy nagawad sikato. Diad tua, sikatoy nagogonigon lapud amta ton say ipatey ton singa bubusolen a kriminal et nayarin mamabanday ed ngaran na Ama to. Pigaran oras labat la et sikatoy ipasak lad poste a singano sakey a managmudmora ed Dios.
Kayari andukey a pikakasi nen Jesus, sikatoy pinmawil tan asabian ton nanaugip so taloran apostol to. Inkuan tod si Pedro: “Agyo ak ta naibaan a manbantay anggan sakey oras labat? Mantultuloy kayon manbantay tan agkayo ontutundan manpikasi, pian agkayo napelag ed tukso.” Amta nen Jesus a nagogonigon met iray apostol to, tan aralem lay labi. Inkuan to ni: “On, magunaet so espiritu, balet maletey so laman.”—Mateo 26:40, 41.
Insan inmarawi lamet si Jesus tan kinerew tod Dios ya ekalen to komon “iyan kopa.” Kapawil to, asabian to lamet so taloran apostol a nanaugip anta nepeg komon a manpipikasi ira pian ag-ira napelag ed tukso. Sanen tinepetan ira nen Jesus, “agda amta no antoy iyebat dad sikato.” (Marcos 14:40) Inmarawi lamet ed komatlon pankanawnawa, tan sikatoy tinmalimukor pian manpikasi.
Napapagaan a maong si Jesus a say ipatey ton singa kriminal et mamabanday ed ngaran na Ama to. Balet dedengelen nen Jehova iray pikakasi na Anak to, tan angibaki ni ingen na anghel a mamabiskeg ed sikato. Balet agnin siansia tinmundan kinmerew si Jesus ed Ama to, noagta nantultuloy a “nampikasin masimsimoon.” Pinasyay gonigon ya alikna to. Talagan ambelbelat iyan sasakbaten nen Jesus! Nalalanor so andi-anggaan a bilay to tan bilay na saray mananisian totoo. Diad tua, “say linget to et nagmaliw a singa dala a mantedter ed dalin.”—Lucas 22:44.
Diad pitlon impawil nen Jesus ed saray apostol to, asabian to lamet iran nanaugip. Inkuan to: “Anggad sayan oras et nanaugip tan manpapainawa kayo ni! Asingsingger lay oras pian niyawat so Anak na too ed saray makasalanan. Alagey kayo, ta onla ti la. Nitan lay mangiyawat ed siak.”—Mateo 26:45, 46.


text:
KAPITULO 14
Gobierno na Dios Labat so Matoor ya Suportaan
1, 2. (a) Anton prinsipyo so uunoren na papatumbok nen Jesus anggad natan? (b) Panon ya sinali na saray onsusumpa ya taloen itayo, tan antoy resulta?
AKAALAGEY si Jesus ed arap nen Pilato, say sankamakapanyarian ya huis na saray Judio, tan imbaga Toy prinsipyon uunoren na tuan papatumbok To anggad natan. Inkuan nen Jesus: “Say panarian ko et agkabiangan na sayan mundo. No say panarian ko et kabiangan na sayan mundo, akilaban la komon iray lingkor ko ta pian agak niyawat ed saray Judio. Balet, say tua, say panarian ko et agmanlapu dia.” (Juan 18:36) Impapatey nen Pilato si Jesus, balet agano labat itan ya impanalo. Binilay si Jesus. Sinali na saray emperador na makapanyarin Empiryo na Roma ya upoten iray papatumbok na Kristo, balet ag-ira tinmalona. Inyabawag na saray Kristiano so mensahe na Panarian diad amin a pasen nensaman.—Col. 1:23.
2 Kayarin niletneg so Panarian nen 1914, sinali na pigaran mabisbiskeg a puersa militar ya upoten so totoo na Dios. Balet anggapod sikaray tinmalona. Sinali na dakel a gobierno tan paksion ed politika ya piliten itayon onkampi ed pilalaban da. Balet agda aderal so pankakasakey tayo. Diad panaon tayo, wala lad amin lawarin pasen ed dalin iray uuleyan na Panarian. Anggaman ontan, nankakasakey itayod tuan impanaagi diad interon mundo tan sigpot itayon mansiasiansian neutral ed politika. Say pankakasakey tayo et mabiskeg a paneknek ya manuuley lay Panarian na Dios tan tuloytuloy ya igigiya, pipinoen, tan proprotektaan na Arin Jesu-Kristo iray uuleyan to. Imanoen no panon to itan ya gagawaen, tan amtaen iray pigaran makapabiskeg na pananisian impanalo ed korte ya inter tod sikatayo legan tayon mansiasiansian “agkabiangan na mundo.”—Juan 17:14.
Importantin Isyu
3, 4. (a) Anto ray agawa nen niletneg so Panarian? (b) Kasin sigpot ya atalosan na totoo na Dios so isyu nipaakar ed neutralidad? Ipaliwawa.
3 Kayarin niletneg so Panarian, walay agawan guerra ed tawen, tan imbantak diad dalin si Satanas. (Basaen so Apocalipsis 12:7-10, 12.) Wala met so agawan guerra diad dalin, ya anubok ed katooran na totoo na Dios. Desidido ran mangalig ed alimbawa nen Jesus tan mansiansian agkabiangan na mundo. Balet diad gapo et agda sigpot a natatalosan no anto tay pagmaliw a neutral ed politika.
4 Singa bilang, diad Volume VI na serye na Millennial Dawn * ya im-publish nen 1904, pinaseseg iray Kristiano ya agmibiang ed guerra. Balet, nabasa ed satan ya no say sakey a Kristiano et tawagen a mansundalo, kaukolan toy onkerew na permiso ya arum lan serbisyo ed militar so pagawad sikato. No agda abuloyan tan kapilitan ya ibakin miguerra, nepeg ton seguroen ya agmamatey. Oniay inkomento nen Herbert Senior ya tagad Britain tan abautismoan nen 1905: “Naguguloan iray agagi tan agmalinew so instruksion no nayari kasi mansundalo balet arum lan serbisyo ed militar so gawaen.”
5. Panon ya ginmapon in-adjust na The Watch Tower ya Setyembre 1, 1915 so pakatalos tayo?
5 Balet, diad The Watch Tower ya Setyembre 1, 1915, ginmapon in-adjust so pakatalos tayo ed sayan isyu. Oniay imbaga na satan nipaakar ed rekomendasyon na Studies in the Scriptures: “No ontan so gawaen tayo, ompan singa tayo lanlamang mikokompromiso.” Panon to balet no taktakoten day sakey a Kristiano ya paltogen da no agto man-unipormi tan mansundalo? Impaliwawa na artikulo: “Dinay mas alodloor, say napaltog lapud katooran ed Prinsipe na Kareenan tan ed ganggan To, odino say napaltog legan ya mankikimey tan onsusuportad arari na mundo, ya singa met la pangikokompromisod saray bangat na Ari tayod Tawen? Diad sayan dua et mas pilien tayo may unona—mas labay tayoy ompatey lapud katooran ed Ari tayod Tawen.” Anggaman mapuersa itan ya mensahe, oniay konklusyon na artikulo: “Agmi ya ipipilit. Isusuheri mi labat.”
6. Antoy naaralan mod si Brother Herbert Senior?
6 Atalosan itan na arum ya agagi tan akaparaan ira antokaman so pansumpalan. Onia ni imbaga nen Herbert Senior: “Parad siak, anggapoy pandumaan na pangidiskargay armas ed barko [arum a serbisyo ed militar] tan pangikargay bala pian iputok.” (Luc. 16:10) Lapud agnaako na konsiensia toy mansundalo, sikatoy imprisod Richmond, Britain, kaibay 4 nin brother tan 11 ya lalakin sananey so relihyon da. Ag-abayag, sikaray tinawag ya Richmond 16. Aminsan, masekreton inawit si Herbert tan saray arum ni diad arap na labanan ed France. Sikaray senentensiaan ya paltogen diman. Impandarasig da ra pian paltogen na firing squad, balet agda ra lanlamang pinatey. Imbes, senentensiaan da ra na samploy taon ya pakapriso.
7. Kagapoy Sankamundoan a Guerra II, antoy alinewan na totoo na Dios?
7 Kagapo na Sankamundoan a Guerra II, mas alinewan na totoo nen Jehova no anto tay pagmaliw ya neutral tan no antoy kaukolan pian natumbok day alimbawa nen Jesus. (Mat. 26:51-53; Juan 17:14-16; 1 Ped. 2:21) Singa bilang, diad Nobyembre 1, 1939 ya isyu na The Watchtower, walay importantin artikulo ya say title to et “Neutralidad,” tan oniay nabasa: “Saray totoon akisipan ed si Jehova et kaukolan ya ontulok ed ganggan ya sigpot a magmaliw ya neutral ed saray nasyon a manlalaban.” Nipaakar ed satan ya artikulo, oniay imbaga nen Simon Kraker ya nanlingkor ed headquarters, diad Brooklyn, New York: “Atalosan kon kaukolan ya mikareenan ed amin iray totoo na Dios anggano wala ray guerra.” Satan ya espiritual ya naakan et intarya ed dugan panaon tan tinmulong ed totoo na Dios pian makapanparaan irad graben panangataki ed katooran dad Panarian.
Dinmalan ed Singa “Ilog” ya Isusumpa
8, 9. Panon ya asumpal so propesiya nen apostol Juan?
8 Impropesiya nen apostol Juan ya kayarin niletneg so Panarian nen 1914, salien na dragon, si Satanas a Diablo ya upoten iray onsusuportad Panarian na Dios diad pangibuga toy simbolikon ilog. * (Basaen so Apocalipsis 12:9, 15.) Panon ya asumpal so propesiya nen Juan? Manlapu la nen 1920’s, grabe so isusumpa ed totoo na Dios. Singa saray agagid North America legan na komaduan sankamundoan a guerra, impriso si Brother Kraker lapud katooran tod Panarian na Dios. Diad tua legan na guerra, masulok ya 65 porsiento ed saray apriso diad America et Tasi nen Jehova. Ag-ira nansundalo lapud based Biblian sisisiaen da.
9 Labay na Diablo tan saray alipores to ya deraley katooran na uuleyan na Panarian inerman so kawalaan da. Diad Africa, Europe, tan America, sikaray inmarap ed korte tan parole board. Lapud determinado iran mansiansian neutral, impriso, pinepekpek, tan pinapairap ira. Diad Germany, dinesdes a maong iray totoo na Dios ta agda labay ya saludoay Hitler odino miguerra. Manga 6,000 so apriso ed saray kampo nen panaoy Nazi, tan masulok ya 1,600 ya German tan aliwan German a Tasi so apatey na saray nanmaltratod sikara. Anggaman ontan, temporaryo labat so impamairap na Diablo ed totoo na Dios.—Mar. 8:34, 35.
‘Inakmon na Dalin so Ilog’
10. Antoy isisimbolo na “dalin,” tan panon ton tinulongan so totoo na Dios?
10 Ipapanengneng na propesiyan insulat nen apostol Juan a “say dalin”—saray maimpluensyan totoo ed mundo ya makatunongan—et akmonen day singa “ilog” ya panamasegsegang pian natulongay totoo na Dios. Panon ya asumpal itan ya kabiangan na propesiya? Diad saray dekada kayari na Sankamundoan a Guerra II, mabetbet ya tutulongan na “dalin” iray matoor ya onsusuportad Mesianikon Panarian. (Basaen so Apocalipsis 12:16.) Singa bilang, wala ray maimpluensyan korte ya namprotektad kanepegan na Saray Tasi nen Jehova ya agmansundalo tan agmibiang ed saray seremonya na bansa. Unona, pantongtongan tayoy pigaran importantin impanalo ya inter nen Jehova ed totoo to nipaakar ed isyu na pansundalo.—Sal. 68:20.
11, 12. Anton isyu so inarap di Brother Sicurella tan Thlimmenos, tan antoy resulta?
11 America. Si Anthony Sicurella et sakey ed saray anemiran sanaagi ya pinabaleg na Tasin atateng da. Sikatoy abautismoan nen 15 años to. Nen 21 to, sikatoy namparehistro ed draft board bilang sakey a ministro. Kayari duay taon, nen 1950, sikatoy nan-aplay ya umaney inkirehistro to ta agmansundalo lapud agnaakoy konsiensia to. Anggaman inreport na Federal Bureau of Investigation ya anggapoy kasalanan to, imbasura na Department of Justice so aplikasyon to. Kayari pigaran bista, dinengel na U.S. Supreme Court so kaso to tan binaliktad day desisyon na abeban korte, pinaboran day Brother Sicurella. Akatulong iyan desisyon pian walay basiyan parad arum nin kaso na taga America ya agmansundalo lapud pakakakonsiensia.
12 Greece. Nen 1983, senentensiaan si Iakovos Thlimmenos na panagrebelde tan impriso lapud agto labay so mansulong na unipormi sundalo. Nen akapaway la, nan-aplay ya accountant, balet agda inawat ta walay kriminal rekord to. Insegep to itan a kaso balet atalo ed korte diad Greece, kanian inmapelad European Court of Human Rights (ECHR). Nen 2000, nandesisyon so Grand Chamber na ECHR, ya tugyopen na 17 a huis, pabor ed sikato. Nagmaliw itan ya basiyan ed saray kaso nipaakar ed diskriminasyon. Antis na desisyon, masulok ya 3,500 ya agagi ed Greece so walaay kriminal rekord ya apriso ra lapud neutral ira. Kayari na sayan positibon desisyon, angipasa na ley so Greece pian ekalen so kriminal rekord na saraman ya agagi. Ontan met, pinaletan so sakey nin ley ya impasa pigay taon labat so apalabas sanen nirebisa so Konstitusyon na Greece. Angiter itan na kanepegan ed amin a taga Greece ya manggaway civilian service no ag-ira mansundalo.
13, 14. Anto ray naaralan mod saray kaso di Ivailo Stefanov tan Vahan Bayatyan?
13 Bulgaria. Nen 1994, si Ivailo Stefanov ya 19 años et tinawag ya mansundalo. Agto itan inawat pati say panggawa na arum nin serbisyo ed militar. Sikatoy senentensiaan na 18 bulan a pakapriso balet inyapela toy kanepegan to ta agnaakoy konsiensia to so mansundalo. Ag-abayag, insegep ed ECHR so kaso to. Nen 2001, antis ya dengeley kaso to, akiareglo so gobierno ed sikato. Aliwan si Brother Stefanov labat so inikdan na Bulgaria na amnestiya noag pati amin ya taga Bulgaria a malabay ya manggaway civilian service. *
14 Armenia. Si Vahan Bayatyan et pinilit ya mansundalo nen 2001. * Agto mansundalo ta ag-itan naako na konsiensia to, balet ataloy amin ya apela to ed lokal iran korte. Nen Setyembre 2002, ginmapoy duara tan kapalduan taon ya pakapriso to, balet ta imbulos da kayari samplora tan kapalduan bulan. Diad saman, sikatoy inmapela ed ECHR, tan dinengel day kaso to. Balet nen Oktubre 27, 2009, agpinaboran na satan a Korte so kaso to. Lapud satan, singa la atalo iray agagid Armenia ya ontan met so kaso da. Balet inaral lamet na Grand Chamber na ECHR so desisyon. Nen Hulyo 7, 2011, nandesisyon so Korte pabor ed si Vahan Bayatyan. Saya so sankaunaan ya pankanawnawan binidbir na ECHR a say agpansundalo lapud relihyoson sisisiaen tan konsiensia et nepeg ya protektaan. Imbase da itan ed kanepegan tan kawayangan ya mannonot, mandesisyon unong ed konsiensia, tan manpili na relihyon. Aliwa labat ya say kanepegan na Saray Tasi nen Jehova so prinotektaan na satan ya desisyon noag pati say kanepegan na minilyon ya totoo ed saray bansan membro na Council of Europe. *
Isyu Nipaakar ed Saray Seremonya na Bansa
15. Akin ya agmibibiang iray totoo nen Jehova ed saray seremonya na bansa?
15 Saray totoo nen Jehova et mansiasiansian matoor ed Mesianikon Ari diad agpansundalo tan marespeton agpibiang ed saray seremonya na bansa. Kagapo na Sankamundoan a Guerra II, mas grabe so nasyonalismo ed interon mundo. Saray mibabaley na dakel a bansa et kinaukolan ya mansamba na suporta ed bansa da diad pan-panata, pangansion na national anthem, odino pansaludo ed bandira. Balet, iiter tayo so agnaapag a debosyon tayod si Jehova. (Exo. 20:4, 5) Kanian, dakel so naeksperiensya tayon panamasegsegang. Anggaman ontan, inusar lamet nen Jehova so “dalin” pian akmonen so arum ya isusumpa. Imanoen so pigaran importantin impanalo ya inter nen Jehova ed sikatayo panamegley na Kristo.—Sal. 3:8.
16, 17. Anton isyu so inarap di Lillian tan William Gobitas, tan antoy naaralan mod kaso da?
16 America. Nen 1940, nandesisyon so U.S. Supreme Court kontrad Saray Tasi nen Jehova diad kaso a kabkabat ya Minersville School District v. Gobitis. Sakey labat ed siameran huis so pinmabor ed saray Tasi. Labay nen Lillian Gobitas, * 12 años, tan agi ton William, 10 años, so mansiansian matoor ed si Jehova, kanian ag-ira nansaludod bandira odino nan-panata. Lapud satan, pinaekal irad eskuelaan. Akasabid Supreme Court so kaso da, tan nandesisyon so Korte ya aliwan kontrad konstitusyon so ginawa na eskuelaan ta para itan ed “pankakasakey na bansa.” Linmoor so panamasegsegang lapud satan a desisyon. Dakel nin estudyanten Tasi so pinaekal ed eskuelaan, inekal ed trabaho iray empleyadon Tasi, tan dakel so inataki na masisibeg ya totoo. Imbaga na libron The Lustre of Our Country ya “say panamasegsegang ed Saray Tasi manlapud 1941 anggad 1943 so sankagrabian ya impameget ed relihyon diad America legay koma 20 siglo.”
17 Balet, agano labat so impanalo na saray mangakalaban ed Dios. Nen 1943, dinengel na Supreme Court so sakey nin kaso ya singa samay kaso di Gobitis. Akabkabat iyan West Virginia State Board of Education v. Barnette. Tan analo ed saya iray Tasi nen Jehova. Saya so sankaunaan ed history na America ya aganon binaliktad na Supreme Court so desisyon to. Kayari na desisyon, abawasan a tampol so panamasegsegang ed saray totoo nen Jehova diad America. Manlapu lad saman, lalon binidbir so kanepegan na amin ya mibabaley na America.
18, 19. Antoy imbaga nen Pablo Barros ya tinmulong ed sikaton makapanmatoor, tan panon ya naalig na arum a lingkor nen Jehova so alimbawa to?
18 Argentina. Si Pablo tan Hugo Barros, mantaon na walora tan pitora, et pinaekal ed eskuelaan nen 1976 lapud ag-ira akibiang ed flag ceremony. Aminsan, intulak tan tinangkulan na head teacher si Pablo. Pinatilak to ran sakey oras ed eskuelaan kayari ditera, tan pinilit to ran mangansion tan mansaludod bandira. Oniay imbaga nen Pablo ed saman ya agawa: “No agak tinulongan nen Aman Jehova, agak seguro akapanmatoor ed sikato.”
19 Nen akasabid korte so kaso, sinuportaan na huis so desisyon na eskuelaan ya paekalen si Pablo tan Hugo. Balet, inyapela so kaso ra ed Supreme Court na Argentina. Nen 1979, binaliktad na Korte so desisyon na abeban korte tan oniay imbaga to: “Samay dusa [impamaekal ed eskuelaan] et kontrad iiter na konstitusyon ya kanepegan a makaaral (Article 14) tan obligasyon na Estado ya seguroen a naikdan iray edukasyon ed elementarya (Article 5).” Satan ya impanalo et akatulong ed manga 1,000 ya ananak na Tasi. Agla intuloy na arum ya eskuelaan so pamaekal ed saray Tasin estudyante tan saray arum et inawat lamet ed publikon eskuelaan, a singa si Pablo tan Hugo.
20, 21. Panon ya apabiskeg na kaso di Roel tan Emily Embralinag so pananisiam?
20 Pilipinas. Nen 1990, si Roel Embralinag, * 9 años, tan si atsi ton Emily, 10 años, kaibay manga 66 nin arum ya estudyanten Tasi et pinaekal ed eskuelaan lapud ag-ira nansaludod bandira. Impaliwawa nen Leonardo ya tatay di Roel tan Emily ed saray opisyal na eskuelaan so rason, balet anggapoy agawaan to. Legan ya onloloor so situasyon, angisegep si Leonardo na petisyon ed Supreme Court. Anggapoy kuarta tan abogado nen Leonardo. Masimoon ya impikasi na sankapamilya ya igiya ira nen Jehova. Legan na saman, binalawbalaw tan kinantiawan irayan estudyante. Say pakalikna nen Leonardo et natalo ra ta anggapoy amta tod kaso.
21 Ag-abayag, say pamilya to et inrepresenta nen Felino Ganal, abogado ya datin mantratrabahod kabkabat ya law firm ed bansa. Legan na kaso, inmekal si Brother Ganal ed pantratrabahoan to tan nagmaliw a Tasi nen Jehova. Nen akasabid Supreme Court so kaso, nandesisyon so amin ya huis pabor ed Saray Tasi tan imbasura so ganggan ya amaekal ed saray Tasin estudyante. Atalo lamet iramay manasalin maneral ed katooran na totoo na Dios.
Manresultad Pankakasakey so Neutralidad
22, 23. (a) Akin et dakel so kason nipanalo tayo? (b) Antoy papaneknekan na sankamundoan tan mareen ya impanaagi tayo?
22 Akin et dakel so kason nipanalo na totoo nen Jehova? Aliwa tayo met ya maimpluensya ed politika. Balet diad nanduruman bansa tan korte, prinotektaan itayo na saray patas a huis ed inyataki na saray masibeg ya onsusumpa, tan nagmaliw iratan ya basiyan parad saray ley ed konstitusyon. Talagan benendisyonan na Kristo iray sagpot tayon ipanalo iray kaso. (Basaen so Apocalipsis 6:2.) Akin et idedepensa tayoy kanepegan tayo panamegley na legal iran kaso? Agtayo gagawaen itan pian repormaen so legal a sistema. Imbes, labay tayon seguroen a makapantultuloy tayon manlingkor ed Ari tayon si Jesu-Kristo ya anggapoy makasbel.—Gawa 4:29.
23 Anggaman naapag-apag so mundo lapud panlalaban ed politika tan graben pambubusolan, benendisyonan na manuuley lan Ari tayon Jesu-Kristo iray sagpot na papatumbok to ed interon mundo ya mansiansian neutral. Agtinmalona si Satanas ya buyaken tan taloen itayo. Tinipon na Panarian so minilyon ya totoon agda lan balot labay so “manaral na bakal.” Say sankamundoan tan mareen ya impanaagi tayo et sakey a milagro, paneknek iyan manuuley lay Panarian na Dios!—Isa. 2:4.
^ par. 4 Tinawag met iyan volume ya The New Creation. Ag-abayag, saray volume na Millennial Dawn et tinawag lan Studies in the Scriptures.
^ par. 8 Parad kaaruman ya impormasyon ed sayan propesiya, nengnengen so Apocalipsis—Asingger la so Engranden Kapantokan To!, kapitulo 27, pahina 184-186.
^ par. 13 Diad satan ya areglo, kinaukolan met na gobierno na Bulgaria ya ikday civilian service so amin ya agmalabay a mansundalo diad panangasikaso na civilian administration.
^ par. 14 Parad kompleton impormasyon, nengnengen so artikulon “European Court Upholds the Right to Conscientious Objection,” ed Nobyembre 1, 2012 ya isyu na The Watchtower.
^ par. 14 Diad masulok a 20 taon, impriso na gobiernoy Armenia so masulok ya 450 a kalangweran ya Tasi. Nen Nobyembre 2013, imbulos iray nakekeran imprison brother.
^ par. 16 Alingoy espeling na apelyido to diad rekord na korte.
^ par. 20 Alingoy espeling na apelyido to diad rekord na korte ta nagmaliw ya Ebralinag.


text:
TEPET NA SARAY KABATAAN
Kasin Kaukolan Mi Lay Man-break? (Part 1)
No maminsan et mas maabig so man-break. Nengneng moy eksperiensya nen Jill. Imbaga to, “Nen unaan, labalabay ko no naynay ya aamtaen na boyfriend ko no iner so kulaan ko, antoy gagawaen ko, tan siopay kaibak. Balet sinmabi punto ya anggapo lay arum ya nakakaibak noag sikato labat. Panseselosan to ni ingen so pamilyak—lalo lay Daddyk. Nen aki-break ak ed boyfriend ko, akainawa ak ya maong!”
Ontan met so eksperiensya nen Sarah. Apansin to ya say boyfriend ton si John et makapainsulton mansalita, demanding, tan aliwliway ugali to. Imbaga nen Sarah, “Aminsan et sinmabid abung mi ya atrasado na taloy oras! Nen nilukasan nen Mommyk so puerta, agto labat imbano, basta imbaga to: ‘Gala la. Late ta la.’ Agto imbagan ‘Late ak la,’ noagta ‘Late ta la.’ Dapat komon nan-sorry o imbaga to no akin ya a-late. Tan komon ta nirespeto toy Mommyk!”
Siempre, agto labay ya ibagan no aminsan ya alingo odino agmo agustoan so sakey ya ugali na inarom et i-break mo la. (Salmo 130:3) Balet diad situasyon nen Sarah, apansin to ya talagan aliwliway ugali nen John kanian nandesisyon ya i-break to la.
Panon to no, singa si Jill tan Sarah, amoriam ya say inarom et agmagmaliw ya maong ya asawa? No ontan, agmo ibabaliwa so naliliknam! Anggano mairap ya awaten, ompan mas maabig no pultoten mo lay relasyon yo. Ibabaga na Uliran 22:3, New World Translation: “Say marunong et ompapaliis no nanenengneng toy peligro.”
Tua, nayarin aliwan mainomay so mi-break. Balet say panangasawa et permanente. Mas maong nin nasakitan ka natan nen say magbabawi ka legay bilay mo!


text:
Unoren so Dios Pian Minabang ed Saray Insamba Ton Sipan
“Sikatoy [say Dios] nansamba ed dili to ta anggapoy siopaman a mas atagey a napansambaan to.”—HEB. 6:13.
1. Panon a midumaan so sipan nen Jehova ed sipan na saray totoo?
SI Jehova et “Dios na katuaan.” (Sal. 31:5) Ingen, saray makasalanan a totoo et agnaynay a napanmatalekan, balet say Dios et “agbalot mantila.” (Heb. 6:18; basaen so Numeros 23:19.) Amin a gagala to parad totoo et susumpalen to. Singa bilang, amin a ginagala na Dios a gawaen ed loob na anem agew et “onman so agawa.” Kanian, diad sampot na komanem ya agew na impamalsa na Dios, “anengneng to so amin a bengatla a ginawa to, et nia maong iran tuloy.”—Gen. 1:6, 7, 30, 31.
2. Anto so painawa na Dios, tan akin a “pinasanto” iya na Dios?
2 Sanen anengneng na Dios a saray ginawa to et maong, sikatoy nampainawa ed komapiton agew—aliwa labat iyan 24 oras, noagta andukey iyan panaon a painawa na Dios ed panamalsa. (Gen. 2:2) Agni angangga itan a painawa na Dios. (Heb. 4:9, 10) Ag-ibabaga na Biblia so eksakton inggapo na satan. Ingen, nayarin agawa itan kayari na impamalsa tod si Eva, manga 6,000 taon lay apalabas. Asingger lan onggapo so Sanlibon Taon ya Uley nen Kristo, tan legan na satan et sumpalen na Dios so gagala to parad dalin. Labay na Dios a magmaliw a paraiso so dalin a panayaman na saray perpekton totoo. (Gen. 1:27, 28; Apo. 20:6) Naseguro yo kasin nawalaan kayo na ontan a maliket ya arapen? On, lapud ‘say Dios benendisyonan to so komapito ya agew tan pinasanto to.’ Panamaseguro iya ya anggano anton ag-iilaloan a problemay onlesa, seguradon nasumpal ya amin so insipan na Dios kayari agew na painawa to.—Gen. 2:3.
3. (a) Antoy agawa diad gapo na painawa na Dios? (b) Antoy gawaen nen Jehova pian panganggaen so rebelyon?
3 Kagapo balet na painawa na Dios, walay pinalsa ton nanrebelde. Si Satanas et sakey ya anghel a nanggawad sarili ton kabusol na Dios. Sikatoy nanlapuan na sankaunaan ya tila tan pinalikdo toy Eva pian ag-ontulok ed si Jehova. (1 Tim. 2:14) Inimpluensyaan met nen Eva so asawa to a manrebelde. (Gen. 3:1-6) Saya so sankagrabian ya rebelyon. Balet anggano aakusaan nen Satanas si Jehova a matila, ag-inisip nen Jehova a kaukolan toy mansamba pian paneknekan ya gawaen toy gagala tod dalin. Imbes, sikatoy nanggaway sipan ya natalosan diad dugan panaon. Oniay inkuan to nipaakar ed no panon ton panganggaen so rebelyon: “Mangiyan ak na gulaan ed sika [Satanas] tan say bii, tan gulaan ed saray ilalak mo tan ilalak to; sikato [say insipan a Bini] sugaten to so ulom, et sika sugaten mo so mukor to.”—Gen. 3:15; Apo. 12:9.
SINAMBAAN A SIPAN—LEGAL A PANEKNEK
4, 5. Anton legal a paneknek so inusar nen Abraham?
4 Diad gapo na awaran na too, agkaukolan so pansamba pian paneknekan ya tua tan sumpalen so sakey a bengatla. Saray perpekton pinalsa a mangaaro tan mangaalig ed Dios et agla kaukolan a mansamba. Naynay dan ibabagay tua, tan sigpot iran manmamatalek ed sakey tan sakey. Balet nauman itan sanen nankasalanan so too tan ginmapoy ag-inkaperpekto. Kanian ag-abayag kinaukolan na totoo so pansamba bilang legal a paneknek ya mamaseguron sumpalen day insipan da.
5 Manga amitlon beses a nansambay Abraham. (Gen. 21:22-24; 24:2-4, 9) Singa bilang, sanen tinalo nen Abraham so ari na Elam tan amin a kakaiba to, say ari na Salem tan Sodoma so angabet ed sikato. Si Melquisedec ya ari na Salem et sakey met ya “saserdote na Dios a Sankatageyan.” Kanian, benendisyonan nen Melquisedec si Abraham tan indayew toy Dios lapud impanulong tod si Abraham a manalod bakal. (Gen. 14:17-20) Insan nen labay na ari Sodoma ya tumangan si Abraham lapud impanulong tod totoo to, oniay insamba to: “Inyunat ko so limak ed Jehova, Dios a Sankatageyan, a makankien na tawen tan say dalin, Ya agak mangala na anggan saksakey ya inaramey man odino sakey a lubir na sapin, anggan antokaman a kayarian mo ompan lamang no ikuan mo, Pinayaman ko si Abram.”—Gen. 14:21-23.
SAY SINAMBAAN A SIPAN NEN JEHOVA ED SI ABRAHAM
6. (a) Anton maabig ya ehemplo so impanengneng nen Abraham? (b) Panon tayon nagunggonaan ed intulok nen Abraham?
6 Parad pankaabigan na totoo, nansamba met si Jehova a Dios diad impangibagan, “Unong a mabilay ak, kuan nen Katawan a Jehova.” (Eze. 17:16) Nabasad Biblia so masulok a 40 beses ya impansamba nen Jehova. Say kabkabat ed saratan et say insamba na Dios ed si Abraham. Diad loob na dakel a taon, aminpigan akisipan si Jehova ed sikato. Diad saratan ya sipan, naamtaan nen Abraham a say insipan a Bini et manlapud pamilya to, panamegley na anak ton si Isaac. (Gen. 12:1-3, 7; 13:14-17; 15:5, 18; 21:12) Insan, ingganggan nen Jehova si Abraham ya ibagat so inad-aro ton anak. Tampol ton tinulok itan, balet sanen ibagat to lay Isaac, sikatoy inamper na anghel. Oniay insamba na Dios: “Lapu ed siak a dili, . . . sinambaan ko, a lapu ed ginawam so saya, tan agmo inkibot so anak mo, say bogbogtong ya anak mo, A dia ed panamendisyon, bendisyonan ta ka, tan dia ed panamarakel parakelen ko so ilalak mo a singa saray bitewen ed katawenan, tan singa saray buer a wala ed gilig na dayat; et say ilalak mo kayarianen to naani pulong pinto na kakabusol to; Tan dia ed ilalak mo so pakabendisyonan na saray amin a nasyon dia; lapu ed tinulok mo so boses ko.”—Gen. 22:1-3, 9-12, 15-18.
7, 8. (a) Antoy gagala na impansamba na Dios ed si Abraham? (b) Panon ya minabang so ‘arum a karnero’ ed sinambaan a sipan na Dios?
7 Akin ya insamba na Dios ed si Abraham ya nasumpal iray sipan To? Pian paseguroan iray kaiban mananawir nen Kristo, a manutugyop ed komaduan kabiangan na insipan a ‘bini,’ tan napabiskeg so pananisia ra. (Basaen so Hebreos 6:13-18; Gal. 3:29) Unong ed imbaga la nen Pablo, ‘pinekderan itan nen Jehova panamegley na sakey a samba, ta pian sikatayo ran malabay a nasalimbengan et lalon napaseseg ya ombemben ed ilalo ya akatarya ed sikatayo panamegley na duaran agmanguman a bengatla [say sipan to tan samba to] a nipaakar ed saraya et agbalot mantila so Dios.’
8 Aliwan saray alanaan a Kristiano labat so minabang ed insamba na Dios ed si Abraham. Panamegley na ‘bini’ nen Abraham, insamba nen Jehova ya ‘amin a nasyon ed mundo et nabendisyonan.’ (Gen. 22:18) Kaibad saray nabendisyonan so matulok ya ‘arum a karnero’ nen Kristo, a walaan na ilalon manbilay ed andi-angga diad paraison dalin. (Juan 10:16) Antokaman so ilalo tayo, “ombemben” tayod satan diad pantultuloy ya itulok ed Dios.—Basaen so Hebreos 6:11, 12.
ARUM NIN SAMBA NA DIOS
9. Antoy insamba na Dios sanen naaripen ed Ehipto iray kapolian nen Abraham?
9 Kayari na pigaran siglo, nansamba lamet si Jehova nipaakar ed abitla lan sipan sanen imbaki toy Moises a mitongtong ed saray kapolian nen Abraham ya naaripen ed Ehipto. (Exo. 6:6-8) Nipaakar ed satan ya inkagawa, oniay inkuan na Dios: “Dia ed agew ya impamilik ed Israel, . . . Insambak ed sikara ya agwaten ko ra a manlapu ed dalin na Ehipto ya yakar ko ed dalin ya intalagak ed sikara, a panag-agusan na gatas tan dilo.”—Eze. 20:5, 6.
10. Antoy insipan na Dios ed Israel kayari to ran inliktar ed Ehipto?
10 Insan kayari na inkiliktar na Israel manlapud Ehipto, nanggawa lamet si Jehova na sipan ed sikara: “No tuloken yo so boses ko a tuatua, tan em-eman yo so sipanan ko, sikayo ed satan so pabpablien ko a pinagka-kayamanan ko a manuna nen saray amin a totoo ta amin a dalin kien ko. Et sikayo naani singa sakey a panarian na saray saserdote, tan sakey a masimpit a nasyon.” (Exo. 19:5, 6) Talagan balibalin pribilehyo so inter na Dios ed Israel! Kabaliksan na satan ya no ontulok irad si Jehova, gawaen to ran sakey a panarian na saray saserdote a mamendisyon ed totoo. Ag-abayag, impaliwawa nen Jehova no antoy ginawa to parad Israel. Oniay inkuan to: “Insambak ed sika, tan linmoob ak ed sakey a sipan ed sika.”—Eze. 16:8.
11. Antoy reaksion na saray Israelita ed imbitasyon na Dios a nawalaay espisyal a relasyon ed sikato?
11 Agpinilit nen Jehova so Israel ya ontulok ed sikato, tan agto ra pinuersan awatey espisyal a relasyon ed sikato. Imbes, mabulos dan imbagan: “Amin a sinalita nen Jehova gawaen mi.” (Exo. 19:8) Kayari taloy agew, impaamta nen Jehova ed pinili ton nasyon no antoy kakaukolanen tod sikara. Unona, inter tod sikara so Samploran Ganggan, insan imbaga nen Moises iray kaaruman a ganggan ya akarekord ed Exodo 20:22 anggad Exodo 23:33. Antoy reaksion na saray Israelita? “Amin a katooan inmebat ira na saksakey a boses, tan inkuan da, Amin na saray salita a sinalita nen Jehova gawaen mi.” (Exo. 24:3) Insan, insulat nen Moises iray ganggan ed “libro na sipan” tan binasa to a maksil pian narengel lamet itan na interon nasyon. Kayari na satan diad komatlon pankanawnawa, insamba da: “Amin a sinalita nen Jehova gawaen mi tan matulok kami.”—Exo. 24:4, 7, 8.
12. Panoy inkiwas nen Jehova tan na saray Israelita ed ginawa ran sipanan?
12 Ginawan tampol nen Jehova so betang tod Ganggan na sipanan diad impanggawa toy uksoyan parad panagdayew ed tabernakulo tan inkasaserdote pian makaasingger iray makasalanan a totoo ed sikato. Balet, alingwanan ya tampol na saray Israelita so sipan dad Dios tan “pinasanok da so Santo na Israel.” (Sal. 78:41) Singa bilang, sanen aawaten nen Moises so kaaruman ya instruksion diad Palandey Sinai, ag-akapanalagar iray Israelita tan kinmapuy so pananisia dad Dios, lapud inisip dan imbatikan la ra nen Moises. Kanian nanggawa ira na balitok a kilaw a baka tan imbaga ra: ‘Nia so Dios mo, Israel, ya angaon ed sika ed dalin na Ehipto.’ (Exo. 32:1, 4) Tan nanggawa ra na tatawagen dan “sakey a piesta ed kinen Jehova” tan dinmakmomo tan nambagat irad satan ya imahen. Sanen anengneng itan nen Jehova, inkuan tod si Moises: “Sinmuawi ra ed dalan ya imbilin ko ed sikara.” (Exo. 32:5, 6, 8) Makapaermen ta manlapu lad saman et kabkabat la ray Israelita ya no manggawa ray sipan ed Dios et agda lanlamang tooren.—Num. 30:2.
DUARA NIN IMPANSAMBA
13. Antoy insipan na Dios ed si Arin David, tan panon iyan mikonektaan ed insipan a Bini?
13 Legan na uley nen Arin David, amidua nin akisipanan si Jehova pian minabang so amin ya ontulok ed sikato. Unona, insipan tod David ya say uley to et mansiansia ed andi-angga. (Sal. 89:35, 36; 132:11, 12) Kabaliksan na saya a say insipan a Bini et natawag ya “Anak nen David.” (Mat. 1:1; 21:9) Mapaabeban tinawag nen David so insipan a Bini a “Katawan” ta mas atagey so posisyon na Kristo nen say sikato.—Mat. 22:42-44.
14. Antoy insipan nen Jehova nipaakar ed Bini, tan panon itayon minabang ed satan?
14 Komadua, pinuyanan nen Jehova si David a mangipaamta a sayan nikadkaduman Ari et manlingkor met bilang Atagey a Saserdote parad totoo. Nensaman, agnayarin magmaliw ya ari so sakey a saserdote. Saray ari et manlapud tribu nen Juda, tan saray saserdote et manlapud tribu nen Levi. Balet nipaakar ed sayan nipropesiyan Ari, oniay inkuan nen David: “Si Jehova inkuan to ed Katawan ko, Yurong ka ed nikawanan ko, a sanlegan na panggawak ed saray kakabusol mo a totoonan na salim. Si Jehova insipan to a malet, et agto la babawien: Sika so sakey a saserdote ya andi-anggaan a nialig ed inkasaserdote nen Melquisedec.” (Sal. 110:1, 4) Bilang kasumpalan na satan a propesiya, si Jesu-Kristo, say insipan a Bini et manuuley lad tawen. Ontan met, sikatoy manlilingkor bilang Atagey a Saserdote panamegley na itutulong tod saray magbabawin totoo a nawalaay maabig a relasyon ed Dios.—Basaen so Hebreos 7:21, 25, 26.
SAY BALON ISRAEL NA DIOS
15, 16. (a) Anton duaran Israel so tutukoyen na Biblia, tan siopad saraya so bebendisyonan na Dios natan? (b) Antoy ingganggan nen Jesus ed saray papatumbok to nipaakar ed panagsamba?
15 Lapud impulisay na nasyon na Israel si Jesu-Kristo, abalang day balibalin relasyon dad Dios tan say pribilehyon magmaliw a “panarian na saray saserdote.” Unong ed imbaga nen Jesus ed saray Judion lider: “Say panarian na Dios so naekal ed sikayo tan niiter itan ed sakey a nasyon a mamapawala na saray bunga to.” (Mat. 21:43) Niwala iyan balon nasyon nen Pentecostes 33 C.E. sanen nikalbo so masanton espiritu na Dios ed 120 a babangatan nen Jesus diad Jerusalem. Saraya et tinawag bilang say “Israel na Dios” tan ag-abayag et nilibo lan totoo so nagmaliw a kabiangan na saya manlapud nanduruman bansa.—Gal. 6:16.
16 Aliwan singa say nasyon na Israel, sayan balon espiritual a nasyon na Dios et tuloytuloy a mangipapatnag na maong a bunga diad itutulok dad Dios. Sakey ed saray ganggan ya uunoren na saray membro to et nipaakar ed pansamba. Sanen wadiad dalin si Jesus, agtotooren na saray totoo iray sipan da tan anggan ag-importantin bengatla et mansasamba ira. (Mat. 23:16-22) Oniay imbangat nen Jesus ed saray papatumbok to: “Agkan balot mangisisipan . . . Komon ta say imbaga yon On et On, tan say Andi yo et Andi; lapud say onsulok ed saraya et nanlapud samay sakey a mauges.”—Mat. 5:34, 37.
Naynay a nasusumpal iray sipan nen Jehova
17. Anto ran tepet so naebatan diad onsublay ya artikulo?
17 Kasin kabaliksan na saya a mauges so pansamba? Antoy nalalanor ed pangibagan say On et On? Sarayan tepet et naebatan diad onsublay ya artikulo. Legan tayon dadalepdepen so Salita na Dios, komon ta napakiwas tayon naynay ya unoren si Jehova. Diad ontan et bendisyonan to tayo ed andi-angga a singa ed sinambaan ton sipan.